title: Kaikki

text: Teoreettiset fyysikot ovat 1900-luvulta lähtien laatineet useita ehdotuksia kaiken teorioiksi, mutta yhtäkään niistä ei ole voitu kokeellisesti vahvistaa. Suurin ongelma on kvanttimekaniikan ja yleisen suhteellisusuteorian yhdistämisessä. Sitä vastoin kvanttmekaniikka ja säieteoria ovat helpommin yhdistettävissä.


title: Kaikki

text: Varsinkin metafysiikan yhteydessä sanalla maailma tarkoitetaan usein kaikkea, mikä muodostaa todellisuuden, koko maailmankaikkeutta. Usein sanalla kuitenkin tarkoitetaan vain Maata, joka antroposentrisesti käsitetään alueeksi, jossa kaikki ihmiset asuvat.


title: Kaikki

text: Filosofisesti kaiken teoria olisi lopullinen, kaikenkattava luonnon tai todellisuuden selitys. Filosofit ovat omaksuneet termin fyysikoilta, jotka ovat yrittäneet saada aikeen kaiken teorian, keskustelleet käsitteen mielekkyydestä sekä analysoineet sen ominaisuuksia ja mitä siitä seuraisi. Filosofiselta kannalta kaiken teoria olisi teoria, joka voisi vastata sellaisiinkin kysymyksiin kuin "Miksi todellisuus on ymmärrettävissä", "miksi luonnonlait ovat sellaisia kuin ne ovat" ja "miksi ylipäänsä on olemassa mitään?".


title: Juha Lahtinen

text: Juha Lahtinen (s. 1962) on Salossa asuva entinen valkeakoskelaisen jalkapalloseura FC Hakan toimitusjohtaja FC Haka Oy:n toiminnan alkamisesta 2008 syksyyn 2009 jolloin hän jatkoi seuran toiminnanjohtajana vuoden 2010 loppuun. Tätä ennen hän toimi Salon Palloilijat ry:n puheenjohtajana vuosina 1999-2006 sekä juniorivalmentajana vuosina 1997-2006.


title: Mytologioita

text: Mytologioita on Roland Barthesin vuonna 1957 ilmestynyt teos. Kirja koostuu vuosina 1954–1956 kirjoitetuista esseistä, joissa Barthes tutkii nykyaikaisten sosiaalisten arvojärjestelmien taipumusta luoda moderneja myyttejä. Barthes tarkastelee teoksessa myös myytin luomisen semiologista prosessia, ja lisää Ferdinand de Saussuren merkkianalyysiin toisen tason, jossa merkit nostetaan myytin tasolle. Kirjaa pidetään kulttuurintutkimuksen klassikkona.


title: Kenny Sansom

text: Kenneth Graham Sansom (s. 26. syyskuuta 1958 Camberwell, Lontoo) on englantilainen entinen jalkapalloilija, pelipaikaltaan vasen pakki.


title: Kenny Sansom

text: Sansom aloitti uransa Crystal Palacessa, jonka edustusjoukkueessa hän debytoi ollessaan 16-vuotias. Hän oli seuran historian kolmanneksi nuorin joukkueessa pelannut. Vuonna 1977 Sansom johti Palacen juniorit FA Youth Cupin voittoon. Sansom valittiin seuran vuoden pelaajaksi samana vuonna. Kovana taklaajana tunnettu Sansom kuului joukkueensa ehdottomiin avainpelaajiin kun seura nousi alasarjoista ylöspäin ja lopulta Englannin 1. divisioonaan saakka vuonna 1979.


title: Kenny Sansom

text: Kesällä 1979 Sansom debytoi Englannin maajoukkueessa ottelussa Walesia vastaan.


title: Kenny Sansom

text: Kesällä 1980 Arsenal osti Sansomin miljoonalla punnalla ja antoi Clive Allenin vaihtokaupassa. Debyyttinsä hän teki 16. elokuuta 1980 ottelussa West Bromwichia vastaan. Sansom kuului kahdeksan Arsenal-vuoden aikana joukkueen kirkkaimpiin tähtiin ja hänet valittiin vuonna 1981 vuoden Arsenal-pelaajaksi. Yhteensä Sansomille kertyi Arsenal-paidassa kaikki pelit mukaan lukien 394 ottelua, joissa hän onnistui 6 kertaa maalinteossa.


title: Kenny Sansom

text: Highbury-vuosien jälkeenkin Sansom jatkoi vielä pitkään uraansa, edustaen vielä Newcastle Unitedia, Queens Park Rangersia, Coventry Citya, Evertonia, Brentfordia ja Watfordia.


title: Kenny Sansom

text: Englannin maajoukkuetta Sansom edusti vuosien 1979 ja 1988 välillä 86 kertaa ja teki yhden maalin (Suomea vastaan MM-karsinnoissa vuonna 1984). Hän oli maajoukkueen luottomiehiä ja oli eniten pelejä maajoukkueessa pelannut laitapakki kunnes Ashley Cole ohitti hänet maaottelumäärässä vuonna 2011. Sansom edusti Englantia vuosien 1982 ja 1986 MM-kisoissa sekä vuosien 1980 ja 1988 EM-kisoissa.


title: Kenny Sansom

text: Peliuransa lopettamisen jälkeen Sansom on julkisesti tunnustanut kärsivänsä alkoholismista ja uhkapelaamisesta.


title: Jääsjärvi

text: Jääsjärvi on järvi Hartolan ja Joutsan kuntien alueella Päijät-Hämeessä ja Keski-Suomessa. Sen pinta-ala on 81,11 km², ja se on pinta-alaltaan Suomen 54. suurin järvi. Vedenpinnan korkeustaso on 92,3 metriä meren pinnan yläpuolella.


title: Jääsjärvi

text: Jääsjärven etelä- ja kaakkoisosassa on suuri yhtenäinen vesialue, jota yleensä kutsutaan Jääsjärveksi. Tämän varsinaisen Jääsjärven pituus on pohjoisesta etelään on noin15 km, ja leveys 10 km. Alueella on useita kymmeniä saaria, joista suurimpia ovat Vehkasalo, Hirtesalo, Kotisalo, Ohrasaari, Urrionsaari ja Nautsalo. Vehkasaloon, Hirtesaloon ja Ohrasaareen on tieyhteys. Järven tämä osa on koillisreunaa lukuun ottamatta Hartolan puolella. Siitä pohjoiseen ja luoteeseen on useista kapeista salmista ja pienistä järvenselistä muodostuva osa. Noin kahdeksan kilometrin pituinen vesireitti, jonka kapein kohta on Oravakivensalmi, yhdistää varsinaisen Jääsjärven pohjoisessa olevaan järven osaan, joka muodostuu Joutsan puolella olevista pienistä selistä. Ne ovat luoteesta kaakkoon Puttolanselkä, Angesselkä ja Joutsansalmi. Angesselästä erkanee etelään noin 10 km:n pituinen Rääpönsalmi, jonka eteläpäässä Hartolan puolella on laajempi yhtenäinen selkävesi, Rautavesi eli Akonselkä. Rautavettä ja varsinaista Jääsjärveä erottaa vain Hartolan kirkonkylästä pohjoiseen suuntautuva harju.


title: Jääsjärvi

text: Jääsjärvi on osa Sysmän reittiä. Suontee laskee siihen koillisesta Viherin kautta. Viherillä on kaksi erillistä lasku-uomaa Jääsjärveen, yksi Viherin luoteispäästä Myllynkosken kautta Joutsansalmeen ja toinen Viherin kaakkoispäästä varsinaisen Jääsjärven koilliskulmaan. Kirkasvetinen Jääsjärvi laskee järven lounaisosasta, Hartolan kirkonkylän etelälaidalta, lähtevän Tainionvirran ja useiden pienempien järvien kautta Päijänteeseen.


title: Seija Kuha

text: Seija-Liisa Tellervo Kuha (myöh. Sippola, s. 27. toukokuuta 1944 Kuortane) on entinen suomalainen yleisurheilija. Hän edusti Kuortaneen Kuntoa.


title: Seija Kuha

text: Kuha voitti viisiottelun Suomen mestaruuden Valkeakoskella 1961 pistemäärällä 2805 ja sai samassa lajissa hopeaa Varkaudessa 1962 ennätyksellään 3016 pistettä. Pituushypyssä hän sai Kalevan kisoissa hopeaa Lappeenrannassa 1962 tuloksella 573 cm ja pronssia Turussa 1963 tuloksella 553. Hän edusti Suomea aikuisten maaotteluissa neljä kertaa sijoittuen 400 metrin juoksussa kolmanneksi Tampereella 1962 ja pituushypyssä parhaimmillaan niin ikään kolmanneksi Värnamossa 1962. Hänen ennätyksensä 400 metrillä on 58,6 s vuodelta 1962, korkeushypyssä 150 cm (1961) ja pituushypyssä 582 cm (1962).


title: Rumpler Tropfenwagen

text: Rumpler Tropfenwagen ("Rumpler Pisara-auto") oli itävaltalaisen insinööri Edmund Rumplerin suunnittelema automalli. Vuonna 1921 Berliinin autonäyttelyssä esiteltyä autoa pidetään maailman ensimmäisenä sarjavalmisteisena virtaviivaisena automallina.


title: Rumpler Tropfenwagen

text: Kuljettajan istuin oli asetettu keskelle ja sen takana olevassa istuinrivissä oli kaksi paikkaa. Vuodesta 1923 autossa oli näiden lisäksi vielä kaksi lisäistuinta.


title: Rumpler Tropfenwagen

text: Tropfenwagenissa oli sen elinkaaren aikana kolme eri moottorimallia. Alun perin autossa oli W6-moottori. Koska moottorin käynti oli epävakaata, se korvattiin myöhemmin 4-sylinterisellä rivimoottorilla.Voimansiirrossa oli hyödynnetty Rumplerin aikaisempia keksintöjä, kuten heiluriakselia ja vaihteistoon integroitua vetopyörästöä ("transaxle").


title: Rumpler Tropfenwagen

text: Vaikka auto oli aikanaan edistyksellinen, se ei myynyt erityisen hyvin, tuotantomäärä jäi noin 100 yksilöön. Autossa oli alkuvaiheessa ohjaukseen ja jäähdytykseen liittyviä lastentauteja, jotka haittasivat sen mainetta. Lisäksi autossa ei ollut lainkaan tavaratilaa. Lähes kaikki autot myytiin taksikäyttöön, sillä siihen oli helppo nousta sisään ja sen korkeasta sisätilasta oli hyötyä.


title: Rumpler Tropfenwagen

text: Auton tuotanto päättyi vuonna 1925. Vuonna 1979 Tropfenwagenia testattiin Volkswagenin tuulitunnelissa. Sen ilmanvastuskertoimeksi mitattiin kunnioitettavat 0,28. Volkswagen pääsi itse samalle tasolle vasta vuonna 1988 esitellyn Passatin myötä.


title: Rumpler Tropfenwagen

text: Rumpler Tropfenwagen on jäänyt suuren yleisön mieleen erityisesti Metropolis-elokuvasta.


title: Rumpler Tropfenwagen

text: Tiettävästi vain kaksi Tropfenwagenia on säilynyt jälkipolville. Toinen on museoitu Müncheniin Deutsches Museumiin, toinen taas Berliiniin Deutsches Technikmuseumiin.


Suomen Kansallissosialistinen Työjärjestö (SKT) oli suomalainen kansallissosialistinen puolue, jota johti Teo Snellman. Välirauhan ja jatkosodan aikana toiminut liike tunnettiin myös nimillä Kansallisen Uudistustyön Työjärjestö (KUT) ja Suomen Kansallissosialistinen Työväenpuolue (SKTP). Puolueen äänenkannattaja oli vuosina 1940–1944 ilmestynyt "Vapaa Suomi".


title: Suomen Kansallissosialistinen Työjärjestö

text: SKT ja SKTP lakkautettiin Suomen ja Neuvostoliiton solmiman rauhansopimuksen 21. artiklan nojalla 23. syyskuuta 1944, heti samana päivänä, kun sopimus hyväksyttiin ja astui voimaan.


text: Diplomaattina toiminut Teo Snellman katkeroitui valtioita kohtaan, kun hänen uransa katkesi vuonna 1934 skandaaliin. Snellman piti itseään syyttömänä, syytti juutalaisia ja alkoi kirjoitella äärioikeiston eri lehtiin. Hän tutustui kansallissosialismiin ja oli yhteyksissä muun muassa Suomalaissosialistiseen Työväenpuolueeseen.


text: Talvisodan jälkeen Snellman alkoi suunnitella uutta organisaatioita. Kesäkuussa 1940 aloitti ilmestymisensä viikkolehti "Vapaa Suomi", joka julistautui ”kansallisen uudistusliikkeen” äänenkannattajaksi. Elokuussa 1940 lehti järjesti avoimen tilaisuuden, johon kokoontui noin 150 henkilöä. Osanottajat päättivät perustaa Kansallisen Uudistustyön Työjärjestön edistämään Snellmanin esittämiä ajatuksia.


text: KUT levitti aktiivisesti propagandaa ja järjesti opintokerhoja. Tilaisuuksia vetivät Snellmanin lisäksi Eino Tilus, Hans Kalm, Toivo Loikkanen, Lauri Leinonen ja Arvi Nuorimo. Artturi Vuorimaa opetti nuoria. Paikallisjärjestöjä perustettiin kevääseen 1941 mennessä 13 kuntaan Helsingin ulkopuolelle.


text: Syyskuun 1940 puolessavälissä KUT perusti SS-mies Edvard Karvosen johtaman propagandaosaston ”iskumiehet”, joka koostui noin kolmestakymmenestä nuoresta miehestä. Valpo kiinnostui iskumiehistä ja alkoi tutkia oliko kyseessä (lainvastainen) sotilaallisesti organisoitu järjestö. Ryhmän jäseniä kuulusteltiin marraskuussa. Osaston nimi muutettiin episodin jälkeen ”toimintamiehiksi” ja joitakin jäseniä erotettiin.


text: Syyskuussa 1940 Olavi Suvela lähti KUT:stä ja perusti Uus-sosialistisen Puolueen. Lokakuussa Vapaan Suomen toimittaja Pertti Paakkanen siirtyi Kansallissosialistien Järjestöön.


text: KUT:n nimi vaihdettiin SKT:ksi lokakuussa 1940. Muutosta perusteltiin sillä, että KUT:n linjaukset olivat täysin yhteneväisiä kansallissosialismin perusajatusten kanssa. Samalla otettiin käyttöön järjestötunnus: kilpi, jonka sisällä Suomen lippu, ristin keskellä ympyröity punainen hakaristi valkoisella pohjalla. Snellman piti myöhemmin nimenmuutosta taktisena virheenä, koska potentiaaliset kannattajat suhtautuivat epäillen vieraisiin ulkomaisiin aatteisiin. SKT:n muodollinen perustava kokous pidettiin 8 marraskuuta 1940. Perustajajäseniä olivat Snellmanin ohella Eino Tilus ja Arvi Nuorimo. SKT merkittiin yhdistysrekisteriin huhtikuussa 1940.


text: SKT:hen kuului marraskuussa 1940 noin 150 jäsentä, joista kaksi kolmasosaa asui Helsingissä. Parhaimmillaan puolueella oli Helsingissä noin 250–300 jäsentä ja useampia osastoja. Keväällä 1941 SKT:lla oli yhteensä 49 paikallisjärjestöä ja järjestö eli nousukauttaan.


text: Huhtikuussa 1941 SKT:stä irtautui puoluesihteeri Aaro Salomaa, joka perusti kannattajineen lyhytikäiseksi jääneen Suomen Kansallissosialistisen Kansanpuolueen. SKP piti Snellmania hyvänä natsina mutta liian aristokraattisena kokoamaan kansaa. SKP:n ohjelmassa vaadittiin muun muassa maan yksikielisyyttä, parlamentarismin korvaamista korporatistisilla metodeilla sekä Suomelle elintilaa. SKP:n puheenjohtaja oli Erkki Leikola.


text: Alkuvuonna 1942 Arvi Nuorimo ja J.E. Tuominen lähtivät SKT:stä ja perustivat kilpailevan Aseveljien Työjärjestön.


text: Jatkosodan syttyminen vaikeutti kansallissosialistien toimintaa, kun suurin osa jäsenistä siirtyi rintamalle. Liikkeen taloudellinen tilanne heikkeni. Yhteistyöstä muiden natsien kanssa keskusteltiin, ja jäseniä meni mukaan yhteistyöjärjestö Suomen Valtakunnan Liittoon, mutta elokuussa 1942 Snellman tovereineen perusti Turussa Suomen Kansallissosialistisen Työväenpuolueen. SKT:tä ei lakkautettu muodollisesti, mutta Snellman-johtoinen ”kansallinen uudistusliike” alkoi esiintyä enimmäkseen SKTP:n ja nuorisojärjestönsä (NVR) nimissä.


text: Profiilin muutoksessa oli kyse ennen kaikkea yrityksestä valloittaa tamperelaiset työläiset, joiden keskuudessa SKT:llä oli ollut hyvät asemat ennen Aseveljien Työjärjestön perustamista. SKTP:n toimisto sijoitettiin Tampereelle ja toiminta alkoi marraskuussa. Samoihin aikoihin sai alkunsa Helsingin osasto. Puolueohjelma ilmestyi vuoden 1943 puolella.


text: Vuoden 1943 lopussa SKTP yhdisti voimansa Suomen Kansallissosialistien kanssa.


text: SKT:n ohjelma muotoutui vaiheittain. Ensimmäinen seitsemän kohdan versio julkistettiin lokakuussa 1940 ja pidempi versio vielä samana vuonna. Lopullisen muotonsa ohjelma sai joulukuussa 1941. Puolueohjelma oli synteesi Teo Snellmanin ajatuksista ja NSDAP:n vuoden 1920 ohjelmasta. Siinä kannatettiin muun muassa vahvaa johtajuutta, orgaanista kansalaisyhteiskuntaa ja korporatistista valtiota. Parlamentarismi ja taloudellinen liberalismi tuomittiin. Suomen tuli ohjelman mukaan liittyä natsien johtamaan ”uuteen Eurooppaan”. SKT halusi suojella suomalaista rotua poistamalla maasta vieraat ainekset kuten juutalaiset. Rotujenväliset avioliitot haluttiin kieltää. SKT toivoi myös tiukkaa sensuuria, maareformia sekä parannusta suomen kielen asemaan.


text: Jussi Leinon kanssa 1942 julkaisemassaan pamfletissa "Suomalainen kansallissosialismi" Snellman jakoi Suomen historian kolmeen ajanjaksoon. Ensimmäinen liittyi Kalevalaan, toinen uskonpuhdistukseen ja kolmas kansalliseen heräämiseen. Suomalaisen kansallissosialismin lähtökohtana Snellman piti kolmatta jaksoa, ja SKT julisti J. V. Snellmanin (Teon isoisä) ensimmäiseksi suomalaiseksi kansallissosialistiksi. Leinon mielestä varsinkin J. V. Snellmanin hegeliläiset vaikutteet loivat perustaa aatteelle. 1940-luvun alussa elettiin Snellmanin mukaan uutta "orgaanisen uudistumisen" vaihetta, joka sai alkunsa talvisodan kokemuksista, jotka loivat uudenlaisen kansalaisyhteiskunnan.


text: Snellmanin mukaan hänen johtamansa liike edusti Lapuan liikkeen kolmatta vaihetta. Toista vaihetta edustanut IKL oli Snelmanin mielestä liian sitoutunut parlamentarismiin.


text: SKT:llä oli Snellmanin kautta hyvät yhteydet saksalaisiin natseihin. Hans Metzgerin mukaan Snellman ihaili Alfred Rosenbergia ja piti yhteyttä tämän johtamaan natsipuolueen ulkopoliittiseen osastoon (APA).


text: Liikkeen äänenkannattaja "Vapaa Suomi" ilmestyi vuosina 1940–1944. Lehdellä oli toimisto Helsingissä Kasarmikadulla. Tiloissa sijaitsi myös kahvila "Aunus". Maaliskuussa 1941 Vapaan Suomen levikki oli 3 500. Ruotsinkielinen sisarjulkaisu "Ny Tid" ilmestyi kerran syyskuussa 1940.


text: Lehteä avustivat muun muassa runoilija Bertel Gripenberg, professori Johannes Öhquist ja Y. W. Jalander. Kirjailija Kaarlo Nuorvala toimi hetken lehden päätoimittajana kesällä 1942. Vapaan Suomen suurin rahoittaja oli Harry Donner, joka lahjoitti sille noin puoli miljoonaa markkaa. Lehteä tukivat suurilla summilla myös yhtiöt Tampella ja Arabia.


text: Kesällä 1943 lehti ajautui pahoihin taloudellisiin vaikeuksiin eikä se ilmestynyt kertaakaan heinä- tai elokuussa. Lokakuussa Suomen Kansallissosialistien (SKS) Yrjö Raikas maksoi lehden velat. Samalla Vapaan Suomen ja SKS:n "Kansallissosialisti"-lehden voimat yhdistettiin. Vapaa Suomi alkoi ilmestyä kerran kuussa ja Kansallissosialisti viikoittain.


text: Vapaan Suomen Kannatusyhdistys lakkautettiin 23. syyskuuta 1944 voimaan tulleen rauhansopimuksen 21. artiklan nojalla 12. lokakuuta 1944.


text: SKT:n nuorisojärjestö Nuoret Valtakunnan Rakentajat (NVR) perustettiin syksyllä 1940. NVR oli tarkoitettu aluksi 8–21-vuotiaille ja rekisteröitymisen (1943) jälkeen yli 15-vuotiaille. Jäsenet antoivat liittyessään valamaisen lupauksen kunnollisuudesta sekä uskollisuudesta johdolle ja omalle kansalle. NVR:ään kuului vuonna 1943 noin 100 jäsentä, joista puolet oli pääkaupungista. Järjestöllä oli kannatusta myös etenkin Kymenlaakson nuorison keskuudessa.


text: Vuonna 1943 järjestöä johti Mauri Jalava. Kesällä 1943 NVR piti Jalavan johdolla nuorten työleiriä Luopioisissa. NVR:n tarkoituksena oli sen sääntöjen mukaan vahvistaa suomalaisen nuorison kansallista ja poliittista yhteenkuuluvuutta. Erityisesti järjestö ajoi nuorisolle pakollista työvelvollisuutta ja sotilaallisen koulutuksen lisäämistä. Valtiollinen poliisi seurasi NVR:n toimintaa ja Jalavaa kuulusteltiin esimerkiksi keväällä 1943. Toukokuussa 1944 viranomaiset kielsivät koululaisten osallistumisen NVR:n toimintaan.


text: Vuonna 1943 Suomen Kansallissosialistien SKS-Nuoret yhdistyi NVR:ään.


text: NVR lakkautettiin rauhansopimuksen 21. artiklan nojalla 23. syyskuuta 1944, heti samana päivänä, kun sopimus hyväksyttiin ja astui voimaan.


title: Lampaan maksamato

text: Lampaan maksamato tai lampaanmaksamato ("Fasciola hepatica") on eri nisäkkäiden (myös ihmisen) maksaan infektoituva loinen. Sitä esiintyy kaikkialla maailmassa, ja se aiheuttaa suuria taloudellisia tappioita lampaissa ja karjassa. Matoa esiintyy myös melko yleisesti ihmisissä lampaankasvatusalueilla, mutta Suomessa mato on ihmisessä erittäin harvinainen.


title: Lampaan maksamato

text: Lampaan maksamato voi joutua ihmiseen lähinnä valmistamattomien kasvien, esimerkiksi vesikrassin, syömisen takia.


title: Lampaan maksamato

text: Isossa-Britanniassa loinen aiheuttaa säännöllisesti etenkin maalis–joulukuussa märehtijöiden sairastumista. Karja ja lampaat voivat saada tartunnan syödessään loisen sen tarttuvassa muodossa kasvien mukana.


title: Lampaan maksamato

text: Lampaan maksamadolla on epäsuora elämänkierto, eli se tarvitsee väli-isännän suvuttomaan lisääntymiseensä. Suvullinen lisääntyminen tapahtuu isäntäeläimen sappitiehyissä maksassa. Aikuinen lampaan maksamato munii munansa sappitiehyisiin, josta munat kulkeutuvat suolistoon ja edelleen ulosteiden mukana ympäristöön. Munan on päästävä veteen, jotta siitä voi kuoriutua 2-4 viikossa värekarvatoukka ("miracidium"). Värekarvatoukalla on vuorokausi aikaa löytää väli-isäntänä toimiva kotilo ja tunkeutua sen sisälle. Kotilossa värekarvatoukka tiputtaa karvansa ja hakeutuu joko kotilon sukupuolirauhasiin tai ruoansulatusrauhaseen ja muodostaa sinne sporokystan.


title: Lampaan maksamato

text: Sporokystassa värekarvatoukan germinaalisolut alkavat kasvaa ja jakaantua siten, että jokaisesta germinaalisolusta muodostuu uusi lampaan maksamadon vaihe, redia. Redioiden kasvaessa riittävän suureksi sporokysta hajoaa, ja redioista muodostuu cercarioita, jotka vaeltavat ulos kotilon elimistöstä ympäristöön. Ne hakeutuvat vesikasvien läheisyyteen ja kapseloituvat niihin kiinni. Tätä kapselimuotoa kutsutaan metacercariaksi, ja isäntäeläin saa maksamatotartunnan syömällä laidunruohoa, johon on kapseloituneena metacercarioita. Metacercariat hajoavat isäntäeläimen ruoansulatuskanavassa, ja niistä vapautuu nuoria maksamatoja, jotka tunkeutuvat suoliston seinämän läpi vatsaonteloon ja sieltä edelleen maksan kapselin läpi maksakudokseen hakeutuen sappitiehyisiin. Sappitiehyissä niistä tulee aikuisia lampaan maksamatoja, ja elämänkierto voi alkaa uudelleen.


title: Sinfonia nro 3 (Kokkonen)

text: Joonas Kokkosen 3. sinfonia on vuonna 1967 valmistunut orkesteriteos. Teosta pidetään yhtenä huomattavimmista suomalaissinfonioista ja se sai Pohjoismaiden Neuvoston musiikkipalkinnon valmistumistaan seuraavana vuonna.


title: Sinfonia nro 3 (Kokkonen)

text: Kokkosen kolmas sinfonia on säveltäjänsä useiden teosten tavoin kestoltaan suppea ja materiaaliltaan keskitetty. Sen kesto on kapellimestarin tempovalinnoista riippuen vain noin 15-20 minuuttia. Kolmas sinfonia on kuitenkin orkestraatioltaan värikkäämpi verrattuna Kokkosen siihenastisiin sinfonioihin. Tyyliltään sinfonia on vapaatonaalinen. Teoksessa on neljä osaa. Avausosa "Andante sostenuto" alkaa harpun hiljaisella näppäilyllä ja jousien salaperäisillä tremoloilla, joista vähitellen kehittyy värikkäästi soitinnettuja sointikenttiä. Avausosassa esitellään suurin osa koko sinfoniassa käytettävisstä temaattisista iduista, jotka toistuvat aidon sinfoniseen tyyliin eri tavoin varioituina ja valaistuina muissa osissa. Vain muutaman minuutin mittainen nopea toinen osa "Allegro" alkaa soitinryhmältä toiselle kulkevilla nopeilla repliikeillä, mutta kasvaa loppua kohden täyden orksterin tehokkaaseen marssimaiseen huipennukseen. Kolmas osa "Allegretto moderato" on kepeässä tempossa kulkeva ulkoisesti vaatimaton intermezzo. Sinfonia huipentuu hitaan osan ja finaalin aineksia yhdistelevään neljänteen osaan "Adagio", joka lyhyestä kestostaan huolimatta onnistuu säilyttämään monumentaalisen ja salaperäisen tunnelmansa loppuun asti.


title: Elizabeth Hurley

text: Elizabeth Jane Hurley (s. 10. kesäkuuta 1965) on englantilainen malli ja näyttelijä, joka tuli tunnetuksi Hugh Grantin tyttöystävänä 1990-luvulla.


title: Elizabeth Hurley

text: Hurley on toiminut kosmetiikkayritys Estée Lauderin mallina. Yritys antoi Hurleylle hänen ensimmäiset mallintyönsä 29-vuotiaana ja on käyttänyt häntä tuotteidensa mallina, varsinkin parfyymien Sensuous, Intuition ja Pleasures vuodesta 1995. Carolyn Murphy korvasi Hurleyn Estée Lauderin kasvona vuonna 2001. Hurley solmi kuitenkin 14 vuoden pituisen sopimuksen Lauderin kanssa 2008.


title: Elizabeth Hurley

text:
Hurleyn tunnetuin elokuvarooli oli Vanessa Kensingtonin rooli Mike Myersin suosituissa vakoilukomedioissa "Austin Powers – kumma jätkä" (1997) ja "Austin Powers – agentti joka tuuppasi minua" (1999). Hurley on vuodesta 2005 lähtien suunnitellut ja esitellyt nimeään kantavaa rantamallistoa "Elizabeth Hurley Beach".
Toukokuussa 2008 Hurley suunnitteli ja esitteli 12-osaisen uimapukumalliston espanjalaiselle vaatebrandille MANGO.
Hurley syntyi keskimmäisenä lapsena Basingstokessa, Hampshiressa, Englannissa Angela ja Roy Hurleylle. Irlantilainen isä toimi majurina brittiarmeijassa ja anglikaaninen äiti toimi opettajana Kempshott Infant Schoolissa. Hänellä on vanhempi sisar Katie ja nuorempi veli Michael.


title: Elizabeth Hurley

text: Hurley kävi koulua paikallisissa kouluissa kuten Kempshott Infant School, Kempshott Junior School ja Harriet Costello School. Nuorena tyttönä hän haaveili tanssijan urasta ja otti balettitunteja. Myöhemmin hän opiskeli lyhyen aikaa tanssia ja teatteria London Studio Centressä.


title: Elizabeth Hurley

text: Hurley aloitti näyttelijänuransa 1980-luvun lopussa ja mallinuransa vuonna 1995. Vuonna 2006 hän toimi Sky1:n tosi-tv-sarjan Project Catwalk emäntänä Britanniassa. Hurley on esiintynyt kolmesti brittien "Voguen" kannessa.


title: Elizabeth Hurley

text: Hurleya edustaa mallitoimisto Independent Modeling Agency Lontoossa.


title: Elizabeth Hurley

text: Hurleyn ensiesiintyminen elokuvissa tapahtui elokuvassa "Aria" (1987). Hän on myös näytellyt elokuvissa kuten "Matkustaja 57", "EDtv", "Bedazzled" (2000) ja "Saran suloinen kosto" (2002). Vuonna 1997 hän vastaanotti näyttelijänuransa ainoan palkinnon "ShoWest Supporting Actress of the Year" roolistaan elokuvassa "Austin Powers – kumma jätkä".


title: Elizabeth Hurley

text: Vuonna 1995 Hurleyn ollessa Hugh Grantin tyttöystävä Grant aiheutti maailmanlaajuisen skandaalin jäätyään kiinni prostituoidun palvelujen käytöstä. Hurley tuki Grantia ja osallistui Grantin elokuvan "Yhdeksän kuukautta" ensi-iltaan. Oltuaan 13 vuotta yhdessä Hurleyn kanssa Grant ilmoitti toukokuussa 2000 heidän suhteensa päättyneen sopuisasti.


title: Elizabeth Hurley

text: Hurley synnytti 4. huhtikuuta 2002 pojan, Damian Charles Hurleyn. Lapsen isä Steve Bing kielsi isyytensä, mutta DNA-testi osoitti kuitenkin Bingin lapsen isäksi. Hurley on Patsy Kensitin pojan Lennonin kummi.


title: Elizabeth Hurley

text: Vuoden 2002 lopulla Hurley ryhtyi seurustelemaan intialaisen tekstiilialan perijän Arun Nayarin kanssa, joka on johtanut pientä ohjelmistoalan yritystä vuodesta 1998. Hurley ja Nayar menivät naimisiin 2. maaliskuuta 2007 Sudeley Castlessa ja heillä oli myös toinen vihkiminen Umaid Bhawan Palacessa Jodhpurissa, Intiassa ja häävastaanotto Mehrangarh Fortissa. "Hello!"-lehti maksoi oletetusti hääkuvista 2 miljoonaa Englannin puntaa. Hurley, jonka nettovarallisuus on "Daily Mailin" mukaan arviolta 13 miljoonaa Englannin puntaa asuu 1,5 km² luomutilalla Barnsleyssa, Gloucestershiressa poikansa ja aviomiehensä kanssa.


title: Elizabeth Hurley

text:
Elokuva
Televisio
Teatteri


title: Some Gave All

text: Some Gave All on amerikkalaisen Billy Ray Cyrusin ensimmäinen albumi. Sen julkaisi Mercury Records. Albumin tunnetuin kappale on "Achy Breaky Heart", joka oli viisi viikkoa Billboardin country-listan kärkisijalla. "Could've Been Me", "Wher'm I Gonna Live?" ja "She's Not Cryin' Anymore" julkaistiin myös singleinä.


title: True Blood

text: True Blood on yhdysvaltalainen draamaa, fantasiaa, mysteeriä ja mustaa komediaa yhdistävä televisiosarja, joka perustuu Charlaine Harrisin "Sookie Stackhouse" -kirjoihin ("The Southern Vampire Mysteries"). Sarjan on tuottanut ja luonut Alan Ball, joka tunnetaan myös "Mullan alla" -sarjasta. Sarjassa kuvataan vampyyrien ja ihmisten yhteiseloa kuvitteellisessa Bon Tempsin pikkukaupungissa Louisianassa.


title: True Blood

text: Vampyyrit ovat ilmoittaneet olemassaolostaan ihmisille, kun Japanissa on keksitty tapa valmistaa keinotekoista verta. Päähenkilö Sookie Stackhouse (Anna Paquin) on tarjoilija, jolla on telepaattisia kykyjä. Hän rakastuu vampyyri Bill Comptoniin (Stephen Moyer) ja joutuu samalla vaaroihin. Sarjassa seurataan Sookien ja hänen läheistensä ihmissuhteita, kaupungin rikoksia ja mysteerejä sekä vampyyrien pyrkimyksiä sopeutua yhteiskuntaan.


title: True Blood

text: Sarjan pääosissa esiintyivät Anna Paquin, Stephen Moyer, Sam Trammell, Alexander Skarsgård, Ryan Kwanten ja Rutina Wesley. Paquin sai roolistaan Golden Globe -palkinnon vuonna 2009.


title: True Blood

text: Syyskuussa 2013 HBO ilmoitti sarjan päättyvän seitsemännen tuotantokauden jälkeen. Viimeinen kausi alkoi Yhdysvalloissa 22. kesäkuuta 2014 ja viimeinen jakso esitettiin 24. elokuuta 2014.


title: True Blood

text: Tuottaja-käsikirjoittaja Alan Ball näki sattumalta Sookie Stackhouse -sarjan ensimmäisen kirjan kirjakaupassa ja osti sen, koska takakannen teksti "Ehkä vampyyri poikaystävänä ei olekaan hyvä idea" huvitti häntä. Hän alkoi lukea sitä ollessaan etuajassa hammaslääkärissä ja sai idean tuottaa kirjasta televisiosarja. Ball otti yhteyttä kirjailija Charlaine Harrisiin ja sai tietää, että kirjoista oli jo elokuvaoptio. Optiota ei kuitenkaan käytetty ja Ball sai ostettua filmausoikeudet.


title: True Blood

text: Ball oli tehnyt vuonna 2005 kahden vuoden mittaisen sopimuksen HBO-kanavan kanssa ja alkoi tuottaa sarjaa HBO:lle nimellä "True Blood". Hän käsikirjoitti ja ohjasi sarjan alkuperäisen pilottijakson, joka kuvattiin kesällä 2007. Jaksossa näyttelivät pääosissa Anna Paquin, Stephen Moyer, Sam Trammell, Ryan Kwanten ja Brook Kerr.


title: True Blood

text: Alkuperäistä pilottijaksoa ei esitetty sellaisenaan televisiossa, mutta HBO tilasi sen perusteella sarjan ensimmäisen tuotantokauden. Tuotanto alkoi saman vuoden syksyllä. Näyttelijöistä Brook Kerr korvattiin Rutina Wesleyllä. "True Bloodin" tuotanto keskeytyi kahden jakson tuottamisen jälkeen muutamaksi kuukaudeksi käsikirjoittajien lakon takia, mutta jatkui lakon päättymisen jälkeen.


title: True Blood

text: Sarjan alkutekstijakson loi tuotantoyhtiö Digital Kitchen ja se valittiin TV Guide -lehdessä 10 parhaan televisiosarjojen alkutekstijaksojen joukkoon. Alkutekstijakson tunnusmusiikkina on laulaja Jace Everettin kappale "Bad Things".


title: True Blood

text: True Blood alkoi HBO-kanavalla syyskuussa 2008. Ensimmäinen jakso sai 1,4 miljoonaa katsojaa. HBO tilasi sarjasta toisen tuotantokauden, kun sarjaa oli esitetty vasta kaksi jaksoa. Toinen kausi esitettiin seuraavan vuoden kesäkuussa ja kolmas kausi kesällä 2010. Sarjan näyttelijäkaartiin liittyi toisella kaudella muun muassa Michelle Forbes, Evan Rachel Wood ja Anna Camp ja kolmannella kaudella Joe Manganiello ja Denis O’Hare.


title: True Blood

text: Neljäs kausi esitettiin kesällä 2011. Sarjaan tuli uusina näyttelijöinä muun muassa Fiona Shaw ja Janina Gavankar. Viides kausi esitettiin 2012. Kuudes kausi alkoi 16. kesäkuuta 2013. Alan Ball siirtyi syrjään johtavan tuottajan tehtävistä, mutta aikoo kuitenkin pysyä mukana tuotantotiimissä. Ballin tilalle johtavaksi tuottajaksi siirtyi Brian Buckner.


title: True Blood

text: Suomessa Canal+ esitti syksyllä 2008 ensimmäisen kauden jaksoja. Toisen kauden jaksot alkoivat kanavalla syyskuussa 2009. Yle TV2 alkoi esittää sarjaa maaliskuussa 2010 ja esitti kaksi ensimmäistä tuotantokautta peräkkäin. Sarjan kolmas tuotantokausi alkoi Suomessa 14. helmikuuta 2011. Neljäs tuotantokausi esitettiin Suomessa keväällä 2012. Viidennen kauden jaksoja alettiin näyttää huhtikuussa 2013.


title: True Blood

text: Vampyyrit päättävät ilmoittaa olemassaolostaan ihmisille, kun Japanissa keksitään tapa valmistaa keinotekoista verta. Sarjan tapahtumat alkavat kaksi vuotta tämän jälkeen. Vaikka vampyyrit voivat nyt ostaa tekoverijuomaa kaupasta sen sijaan että imisivät verta ihmisistä, heillä on vaikeuksia sopeutua yhteiskuntaan. Heihin kohdistuu paljon ennakkoluuloja ja vihaa.


title: True Blood

text: Vampyyrit joutuvat olemaan varuillaan myös sen takia, että vampyyriverestä on tullut himottu mustan pörssin kauppatavara sen aisteja terävöittävien ominaisuuksien takia. Sarjan maailmassa on vampyyrien lisäksi muitakin yliluonnollisia olentoja kuten ihmissusia, muodonmuuttajia ja keijuja, mutta nämä eivät ole vampyyrien tavoin tulleet julkisuuteen.


title: True Blood

text: Sarjan päähenkilö Sookie Stackhouse työskentelee Bon Tempsin pikkukaupungin Merlotte’s-nimisessä baarissa. Sookie ei ole vampyyri, muttei hän myöskään ole ihan tavallinen ihminen, sillä hän osaa lukea ajatuksia, tai oikeammin muiden ihmisten sensuroimattomat ajatukset tulvivat väkisin hänen mieleensä. Eräänä päivänä Bill Compton -niminen vampyyri ilmaantuu Sookien työpaikalle ja Sookie tuntee välittömästi vetoa Billiin. Sookie huomaa, että hänen telepaattiset kykynsä eivät toimi Billiin, mikä saa hänet kiinnostumaan vampyyristä entistä enemmän.


title: True Blood

text:
Pian kaksikko rakastuu toisiinsa, mutta kokee paljon vaarallisia vastoinkäymisiä niin vampyyrien kuin ihmistenkin taholta. Sookie alkaa epäillä suhdetta, kun Billistä käy pian ilmi myös arveluttavia puolia ja usea muukin kiinnostava mies kuten pitkäaikainen ystävä Sam ja karismaattinen vampyyrisheriffi Eric alkavat osoittaa kiinnostusta. Kaikilla on omat salaisuutensa ja Sookie joutuu pohtimaan keneen voi luottaa.
Ensimmäinen tuotantokausi perustuu löyhästi Charlaine Harrisin kirjaan "Veren voima" (Dead Until Dark, 2001). Sookie rakastuu vampyyri Billin, jolla on sekä herramiesmäisiä että epäilyttäviä puolia. Sookien pomo Sam tavoittelee myös Sookieta. Bon Tempsissa alkaa tapahtua murhia, joiden uhreilla näyttää olevan kytköksiä sekä vampyyreihin että Sookien veljeen, Jason Stackhouseen, josta tulee pääepäilty. Sookie päättää alkaa käyttää telepaattisia kykyjään murhien selvittämiseksi ja veljensä auttamiseksi.


title: True Blood

text: Toinen tuotantokausi perustuu löyhästi Harrisin kirjaan "Verenjanoa Dallasissa" (Living Dead in Dallas, 2002). Jason liittyy vampyyrien vastaiseen uskonlahkoon nimeltä Auringon seurakunta. Samaan aikaan sosiaalityöntekijänä esiintyvä Maryann Forrester, joka on oikeasti voimakas yliluonnollinen olento mainadi, alkaa hitaasti ottaa valtaansa Bon Tempsin asukkaita. Sookie ja Bill matkustavat Dallasiin auttaakseen Eric Northmania löytämään kaksituhatta vuotta vanhan vampyyrin nimeltä Godric, joka on kadonnut, ja jonka uskotaan olevan Fellowship of the Sun -kultin sieppaama. Jessica kapinoi Billiä vastaan ja alkaa seurustella Hoytin kanssa.Myös Lorena palaa kuvioihin.


title: True Blood

text: Kolmas tuotantokausi perustuu löyhästi Harrisin kirjaan "Kylmäveristen klubi" (Club Dead, 2003). Kauden alussa Billin on siepannut vampyyrien kuningas, ja häntä yritetään manipuloida heidän puolelleen. Sookie yrittää jäljittää hänet ihmissusi Alciden avulla. Vampyyri Franklin pakottaa Taran mukaansa. Jason ihastuu ihmispuuma Crystaliin, jolla on epäilyttävä tausta. Sookien telepatiakykyjen lähde myös paljastuu, hänen isoisänsä on ollut keiju.


title: True Blood

text: Neljäs tuotantokausi perustuu löyhästi Harrisin kirjaan "Veren imussa" (Dead to the World, 2004). Noita Marnie haluaa tuhota vampyyrit ja vampyyrien ja noitien välille kehittyy sota. Tara ja Lafayette liittyvät noitien puolelle. Bill ja Sookie ovat eronneet. Billistä tulee vampyyrikuningas. Eric menettää muistinsa Marnien taian takia ja Sookie ottaa hänet hoiviinsa. Sookien ja Ericin välille tulee romanssi. Jessican ja Hoytin suhde ajautuu ongelmiin, ja Jason ihastuu Jessicaan.


title: True Blood

text: Viides tuotantokausi perustuu osittain Harrisin kirjaan "Verta sakeampaa" (Dead as a Doornail, 2005) ja lainaa materiaalia myös Sookie Stackhouse -sarjan myöhemmistä osista. Sookie jatkaa elämäänsä yksin. Hän ja Jason tutustuvat keijuihin ja sukutaustaansa, josta paljastuu pelottavia asioita. Vampyyriauktoriteetti pidättää Billin ja Ericin taposta. Alcide taistelee ihmissusien lauman johtajuudesta. Salaperäinen ryhmä tappaa muodonmuuttajia ja vampyyreita. Tara totuttelee uuteen elämään vampyyrina. Sarjan tunnussävelenä on countryartisti Jace Everettin kappale "Bad Things", joka on alun perin hänen vuoden 2005 albumiltaan. Everett on tehnyt sarjaan useita muita kappaleita. Säveltäjä Nathan Barr tekee sarjan taustamusiikkia, jolla kuullaan muun muassa selloa, kitaraa ja pianoa. Hän myös soittaa itse useita soittimia soundtrackin kappaleissa. Everett ja Barr ovat voittaneet "True Bloodin" musiikistaan BMI-palkinnot.


title: True Blood

text: Gary Calamar suunnittelee, mitä muuta musiikkia sarjassa kuullaan. Hän käyttää usein paikallisten louisianalaisten muusikoiden kappaleita. Pilottijaksoa lukuun ottamatta sarjan jokainen jakso on nimetty jonkin jaksossa kuultavan kappaleen mukaan.


title: True Blood

text: Eri artistien kappaleita sisältävä ensimmäinen "True Bloodin" soundtrack-albumi julkaistiin 19. toukokuuta 2009. Albumilla on Everettin tunnuskappaleen lisäksi kappaleita muun muassa Lucinda Williamsilta, Ryan Adamsilta ja Dr. Johnilta. Nathan Barrin "True Bloodiin" säveltämää musiikkia julkaistiin albumilla saman vuoden syyskuussa.


title: True Blood

text: Seuraavat soundtrackit julkaistiin toukokuussa 2010 ja syyskuussa 2011. Soundtrack "True Blood – Volume 2" ja albumilla ollut Lucinda Williamsin ja Elvis Costellon kappale "Kiss Like Your Kiss" saivat Grammy-ehdokkuudet vuonna 2010. Soundtrack "True Blood – Volume 3" sai parhaan soundtrack-albumin Grammy-ehdokkuuden vuonna 2011.Sarjan ensimmäinen jakso sai Yhdysvalloissa 1,44 miljoonaa katsojaa, mikä on vähän verrattuna useisiin HBO:n muihin sarjoihin. Kanavan muista sarjoista "Big Love" sai ensimmäisellä jaksollaan 4,56 miljoonaa katsojaa ja "Deadwood" 5,79 miljoonaa. Katsojaluvut kuitenkin nousivat kauden loppua kohden.


title: True Blood

text: Toisen tuotantokauden katsojaluvut olivat ensimmäistä parempia. Kauden aloitusjaksoa katsoi suorana 3,4 miljoonaa ihmistä. Katsojaluvut nousivat edelleen kolmannella ja neljännellä tuotantokaudella. Neljännen tuotantokauden yhdeksännestä jaksosta tuli sarjan katsotuin 5,53 miljoonan ihmisen yleisöllä.


title: True Blood

text: True Blood on HBO:n menestyssarja. Kriitikoiden arvostelut ovat olleet pääosin positiivisia, vaikka pilottijakso jakoi mielipiteitä. New York Postissa sarjaa kritisoitiin tylsäksi. USA Today -lehdessä sarjaa sanottiin puolestaan seksikkääksi, älykkääksi ja omaperäiseksi.


title: True Blood

text: Sarja on voittanut useita palkintoja. Anna Paquin on voittanut roolistaan Golden Globe -palkinnon. Paquin ja Nelsan Ellis on palkittu Satellite Awards -gaalassa. Stephen Moyer ja Joe Manganiello ovat voittaneet rooleistaan Saturn-palkinnot. Vuoden 2009 Emmy-gaalassa "True Blood" palkittiin roolituksestaan Outstanding Casting for a Drama series -palkinnolla.


title: True Blood

text: Katsojat ja kriitikot ovat nähneet "True Bloodin" teemoissa allegorioita tosielämän vähemmistöihin. Vampyyrien on koettu edustavan oikeuksiensa puolesta taistelevia seksuaalivähemmistöjä tai rodullisia vähemmistöjä. Kapinallisen nuoren naisvampyyrin on nähty edustavan äärimmäistä teinikapinaa. Alkuperäisteosten kirjailija Charlaine Harris on sanonut kirjoittaneensa oikeuksiensa puolesta taistelevasta vähemmistöstä.


title: True Blood

text: Sarjassa on viitattu usein tosielämän vähemmistöihin. Alkutekstijaksossa näkyy kyltti "God Hates Fangs" (Jumala vihaa torahampaita), joka on viittaus homojen vastaisten kampanjoiden iskulauseeseen "God Hates Fags" (Jumala vihaa homoja). Vampyyrit puhuvat "arkusta tulosta", joka vastaa "kaapista tulemista". "True Bloodin" luoja Alan Ball on kuitenkin sanonut, että vertailuja on liiankin helppo tehdä eivätkä ne välttämättä ole hyväksi, sillä sarja ei esitä vampyyreja pelkästään positiivisessa valossa.


title: True Blood

text: Sarjan neljä ensimmäistä tuotantokautta on julkaistu DVD:llä ja Blue-ray:lla.


title: Eemeli Harja

text: Matti Eemil ”Eemeli” Harja () oli suomalainen poliitikko. Hänen puolueensa oli Kansallinen Kokoomus.


title: Eemeli Harja

text: Harja valittiin eduskuntaan eduskuntavaaleissa 1936 Vaasan läänin eteläisestä vaalipiiristä ja hän toimi kansanedustajana kolmen vuoden ajan, syyskuusta 1936 elokuuhun 1939. Hän oli eduskunnan maatalousvaliokunnan jäsen. Hän vaikutti poliittisella urallaan myös Kauhajoen kunnallispolitiikassa ja oli neljissä vaaleissa presidentin valitsijamies, 1925, 1937, 1940 ja 1943.


title: Eemeli Harja

text: Kansakoulun ja kansanopiston käynyt Harja syntyi maanviljelijäperheeseen ja oli itsekin varsinaiselta ammatiltaan maanviljelijä, jona hän työskenteli kotikunnassaan Kauhajoella. Hän oli perustamassa Etelä-Pohjanmaan maataloustuottajain liittoa, jonka ensimmäisenä puheenjohtajana hän toimi, ja hän oli myös muun muassa Etelä-Pohjanmaan maanviljelysseuran johtokunnan ja MTK:n valtuuskunnan jäsen.


title: Eemeli Harja

text: Harjan puoliso oli Maria Aurora ”Maiju” Harja (o.s. Yli-Knuuttila), jonka kanssa hän avioitui marraskuussa 1909. He saivat yhdeksän lasta, kolme poikaa ja kuusi tytärtä.


title: Eemeli Harja

text: Harja sai kunnallisneuvoksen arvonimen vuonna 1939. Hän kuoli toukokuussa 1949, 69-vuotiaana.


title: Saksan siirtomaat

text: Saksan siirtomaat olivat Euroopan ulkopuolella olevia alueita, jotka olivat Saksan hallinnassa 1800-luvun lopulta vuoteen 1918 asti.


title: Saksan siirtomaat

text: Ensimmäisen maailmansodan jälkeen Saksa menetti Versailles’n rauhansopimuksessa kaikki siirtomaansa, jotka joutuivat Kansainliiton mandaattialueina Ison-Britannian, Ranskan, Japanin, Belgian, Australian, Etelä-Afrikan ja Uuden-Seelannin hallintaan. Näistä Kamerun jaettiin brittien ja ranskalaisten kesken, nykyään Tansaniaan kuuluva Tanganjikan alue luovutettiin Isolle-Britannialle, kun taas Ruanda-Urundin seutu luovutettiin Belgialle, Namibiasta tuli Etelä-Afrikan mandaattialue, Saksan Uusi-Guinea luovutettiin Australian hallintaan, samoin Nauru. Marshallinsaaret, Mikronesia, Palau ja Pohjois-Mariaanit luovutettiin Japanin hallintaan, Samoan hallinta luovuttettiin Uudelle-Seelannille kun taas Togosta tuli Ranskan mandaattialue. Yhdysvalloille ei tullut sen sijaan yhtäkään mandaattialuetta, koska maa kieltäytyi liittymästä Kansainliittoon.


title: Kidō senshi V Gundam

text: Kidō senshi V Gundam (, myös Kidō senshi Victory Gundam, Mobile Suit Victory Gundam) on Sunrisen tuottama animaatiosarja ja Gundam-sarjan osa. Sarjaa esitettiin 2.4.1993–25.3.1994 ANN-yhtiön televisiokanavilla perjantaisin 17.00–17.30. Sitä tuotettiin yhteensä 51 osaa. Sarjasta käytetään myös lyhenteitä V Gundam ja V Gun.


title: Kidō senshi V Gundam

text: Avaruusvuosisadan vuonna 0153 Maapalloa hallitseva Maan liittovaltion hallitus on rappeutunut vain varjoksi entisestä mahdistaan, ja avaruudessa Maata kiertävät avaruussiirtokunnat, Sidet, alkavat karata sen hallinnasta ja kulkea kohti itsenäisyyttä. Tämä johtaa kofliktien puhkeamiseen kaikkialla ja sen myötä aikaan, jota kutsutaan avaruuden taistelevien valtioiden aikakaudeksi.


title: Kidō senshi V Gundam

text: Kaaoksen keskellä Side 2:lle perustettu Zanscaren keisarikunta hankkii taakseen äkkinäisesti kansan tuen käyttämällä hyväkseen toisaalta giljotiiniteloituksilla aikaansaatua pelkoa ja toisaalta pelastusta ja lohtua tarjoavaa ”mariaismia”. Keisarikunta lähettää BESPAksi kutsutun armeijansa hyökkäämään Maahan. BESPA valloittaa Euroopassa sijaitsevan Larganen kaupungin ja tekee siitä tukikohtansa Maan miehitystä varten. Myös keisarikuntaa vastustava järjestö League Militaire aloittaa sissitoiminnan Euroopassa pysäyttääkseen BESPAn.


title: Kidō senshi V Gundam

text: Taistelujen kiihtyessä eurooppalaisen Woowigin kaupungin lähistöllä sijaitsevan Kasarelian lähistöllä liitimellään lentävä tarinan päähenkilö, nuori poika Üso Ewin tempautuu mukaan BESPAn mobile suit Shokew’n ja League Militairen pienoishävittäjän taisteluun. Üso törmää Shokew’hon, kampeaa sen pilotin ulos ohjaamosta ja kaappaa robotin itselleen.


title: Kidō senshi V Gundam

text: Kaappauksesta alkaen Üso joutuu League Militairen kanssa useisiin seikkailuihin...


title: Kidō senshi V Gundam

text:
V Gundam on neljäs ja toistaiseksi viimeinen Gundam-televisiosarja, joka sijoittuu avaruusvuosisata-jatkumoon. Päähenkilö on 13-vuotiaana vielä aiempien sarjojen päähenkilöitäkin nuorempi. Tämän oli tarkoitus vedota SD Gundam -sukupolven ala-astelaisiin. Samasta syystä tarinallakaan ei ole juuri yhtymäkohtia aiempiin Gundameihin, jotta uusien katsojien olisi helpompaa päästä siihen sisälle.
Ohjaaja Yoshiyuki Tominon mukaan V Gundamia tehdessä oli tarkoitus palata ”animaatiosarjojen alkupisteeseen” ja tehdä ”hauska robottianimaatio”. Alusta alkaen pyrkimyksenä oli tehdä päähahmon ympärille rakentuva, yksinkertainen ja sarjakuvamainen sarja. Tämän vuoksi tarinan alku noudattaa yksinkertaista kaavaa, jossa reipas ja iloinen sarjan päähenkilö Üso Ewin tarttuu Gundamin ohjaimiin suojellakseen lapsuudenystäväänsä Shakti Kareenia ja ihastustaan Katejina Loosia päihittäen vihollisensa ovelilla taktiikoilla. Sarjan loppupuolella käsitellään kuitenkin myös vakavampia teemoja, kuten uskonnollista nationalismia.


title: Kidō senshi V Gundam

text: Yksinkertaisesta taustatarinasta huolimatta tarinan edetessä tapahtuvat giljotiiniteloitukset ja hahmojen traagiset kuolemat taistelukentällä tuovat tarinaan muissakin Tominon töissä nähtävissä olevaa synkkyyttä. Tällaisia kohtauksia käytettiin runsaasti jo seuraavaa jaksoa mainostavissa pätkissä edellisen jakson lopussa, jopa siinä määrin, että syntyi uskomus, jonka mukaan seuraavan jakson mainoksessa nimeltä mainittu hahmo kuolee kyseisessä jaksossa.


title: Kidō senshi V Gundam

text: Pääosarobotti V Gundamin suunnittelijaksi kiinnitettiin Hajime Katoki. V Gundam oli ulkoasultaan yksinkertainen, mutta osasi jakautua pienempiin osiin ja kokoontua taas yhteen, mikä teki siitä erityisen sopivan leluksi. Tiettävästi tarkoituksena oli tehdä yksinkertainen robotti, jotta lapsikatsojatkin osaisivat piirtää sen. Lisäksi vihollis- mobile suiteille annettiin fanien keskuudessa ”kissansilmiksi” kutsuttujen kamerasilmien, säderoottorien ja einrahdiksi nimetyn pyöräajoneuvon kaltaisia, ennennäkemättömiä ominaisuuksia.


title: Kidō senshi V Gundam

text: Sarjan hahmot suunnitteli Hiroshi Ōsaka. Ohjaaja Tomino harvoin kehuu omia töitään (Tomino on jopa kutsunut V Gundamia ”huonoimmaksi Gundamiksi”), mutta on totesi jälkeenpäin Ōsakan valinnan koituneen sarjan pelastukseksi. ”Kidō senshi V Gundam daijitenissä” Tomino sanoi myös olevansa hyvin tyytyväinen sarjan lopetukseen, mutta toisaalta ”∀ no iyashissa” totesi sen olevan sopimaton tarinan lopetukseksi, koska siihen oli sisällytetty inhoa todellisuutta kohtaan.


title: Kidō senshi V Gundam

text: V Gundamin musiikista vastasi Akira Senju. Soundtrackillä käytettiin tuohon aikaan animaatioissa harvinaista orkesterin soittamaa musiikkia, minkä vuoksi sitä pidetään yleisesti laadukkaana sekä Gundamin että Senjun ihailijoiden keskuudessa. Tomino piti äänityksiä katsomassa käydessään ilmapiiriä ”onnellisena” (Tomino on tunnettu siitä, ettei juuri kehu henkilökuntaansa, edes säveltäjiä). Senju puolestaan kertoi pyrkineensä antamaan kaikkensa V Gundamin musiikkia työstäessään. Senju pitää albumia ”Kidō senshi V Gundam – kōkyō kumikyoku dai 2-ban Thousand Nests” (esittäjä Puolan radion orkesteri, johtaja Anthony Inglis) parhaimpana työnään. Alkuperäinen soundtrack julkaistiin kolmella CD:llä. Senjun tuottaman varsinaisen soundtrackin lisäksi levyt sisälsivät useita suosituiksi tulleita kappaleita – esimerkkeinä erityisesti ensimmäisen levyn ”Nobe no hana” jälkipuolisko, joka sisälsi mm. sarjan alkupuolen alkuteeman ”Stand Up to the Victory – to the Victory” seuraavan jakson mainoksessa käytetyn sovituksen, sekä taustalaulut ”Hanageshi no tabi no mukō ni” ja ”Ikutsu mo no ai o kasanete”. Kuitenkin CD:ltä puuttuvia kappaleitakin on useita (esim. Nobe no hanan pianoversio), ja sekä Senju- että Gundam-fanit ovat toivoneet kaiken sarjassa esiintyvän musiikin sisältävän kokoelman julkaisua.


title: Kidō senshi V Gundam

text: Üson ääniroolista vastannut Daisuke Sakaguchi oli V Gundamin teon aikaan vasta 19-vuotias, ja sarja oli hänen ensimmäinen ääniroolisuorituksensa. Lisäksi myöhemmin Kidō butōden G Gundamissa Domon Kasshua esittänyt Tomokazu Seki näytteli Tomachen roolin, ja Shin kidō senki Gundam W:n Heero Yuyn roolissa ollut Hikaru Midorikawa esitti useita sivuhahmoja. Näin myöhempien 90-luvun Gundam-sarjojen päähahmonäyttelijstä monet esiintyivät yhdessä jo tässä sarjassa.


title: Kidō senshi V Gundam

text: Ryōsuke Takahashin mukaan eräs henkilö sanoi, että ”mikäli V Gundam olisi käsitellyt jotakin uutta teemaa newtypejen sijaan, ei Evaa olisi ehkä koskaan julkaistu”. Takahashi itse on samaa mieltä.


title: Kidō senshi V Gundam

text: Tuotantovaiheessa sarjan väliaikaisena nimenä oli ”Shin kidō senshi Victory Gundam”. Ensimmäisen jakson storyboard käyttää vielä tätä nimeä.


title: Kidō senshi V Gundam

text: Aluksi suunniteltiin elokuva Kidō senshi Gundam F91:n muuntamista TV-sarjaksi, mutta lopulta nämä suunnitelmat haudattiin ja päädyttiin V Gundamin tekoon. Tuohon aikaan odotettiin Bandain ostavan Sunrisen, ja Sunrisen johtohenkilöt pyrkivät kohottamaan yrityksen arvoa nostamalla päätuotteensa Gundamin suosion uuteen nousuun. Tomino sanoi myöhemmin olleensa tuohon aikaan tietämätön kyseisistä suunnitelminsa ja olevansa edelleen vihainen tuon ajan johtajille siitä, etteivät he ole pyytäneet anteeksi.


title: Kidō senshi V Gundam

text: Bandain vaatimuksista sarjaan lisättiin pyörillä kulkevan taistelulaivan ja rengas- mobile suitien kaltaisia lelumaisia elementtejä. Tominon mielestä lopputulos kuvasi tuon ajan Sunrisea, jossa taiteellisen laadun sijaan painotettiin kaupallisia tavoitteita niin voimakkaasti, että Tomino koki tulleensa painostetuksi V Gundamia tehdessään. Bandain vasstuuhenkilön vaatiessa pyörätaistelulaivaa Tomino oli ilmaissut vastalauseensa jo puoliksi epätoivoisena.


title: Kidō senshi V Gundam

text: Koska sarjan sisältö oli vaikeaa ymmärtää, eivät kohderyhmäksi tarkoitetut ala-astelaiset ottaneet sitä omakseen, ja katsojajoukon ydin oli lopulta vanhat Gundam-fanit. Tämä johti myös oheistuotteiden ostajakunnan keski-iän nousuun. TV-sarjan videoiden mukana toimitetun kyselyn mukaan tyypillinen ostaja oli 20–25-vuotias mies – ikäluokka, joka oli ollut yläasteella Kidō senshi Z Gundamin ja Kidō senshi Gundam ZZ:n ilmestyessä.


title: Kidō senshi V Gundam

text:
Sarjan toisen kauden lopun ollessa valmistumassa (jaksolla 26) Tominolta kysyttiin, tekisikö hän Gundamia myös seuraavana vuonna. Kun Tomino tiedusteli, oliko kysyjä tosissaan, tämä vastasi: ”Kyllä. Myynti ei ole nyt huonoa.” Tosiasiassa sarja lähetyksen aikaan vuonna 1993 varsinaisten Gundam-sarjojen robottien pienoismallien kysyntä oli kaksinkertaistunut, paikannut SD Gundam -pienoismallien heikon kysynnän synnyttämän vajeen ja kasvattanut Bandain pienoismalliosaston kokonaismyyntiä. Tästä huolimatta V Gundam tuotti Sunriselle tappiota, vaikka LD-julkaisujen hyvän myynnin vuoksi valmistuskulut onnistuttiin kattamaan (V Gundamin VHS- ja LD-julkaisut myivät kukin yhteensä keskimäärin 15 000 kopiota) V Gundam on lisäksi ainoa Avaruusvuosisata-jatkumoon sijoittuva Gundam-tuotanto, jonka robotteja ei ole julkaistu HGUC- ja MG- pienoismalleina tai figuureina (Gundam Fix Figuration, High Complete Model Progressive, Mobile Suit in Action!!).
”Winners Forever – shōrisha yo” tehtiin alun perin Kamen Rider ZO:n tunnusmusiikiksi (Winners Forever -nimi oli alun perin ”Rider Forever”).


title: Kidō senshi V Gundam

text: Sarjassa on kymmenisen kappaletta, joita ei ole julkaistu millään soundtrack-levyllä. Huolimatta fanien toistuvista pyynnöistä CD:iden julkaisua ei tiettävästi ole suunnitteilla.


title: Kidō senshi V Gundam

text: V Gundamin oli alun perin tarkoitus esiintyä ensimmäistä kertaa neljännessä jaksossa, mutta sponsorit vastustivat ajatusta siitä, ettei pääosarobotti esiintyisi ensimmäisessä jaksossa. Niinpä neljänneksi tarkoitettu jakso siirrettiin ensimmäiseksi, ja seuraavassa kolmessa jaksossa Shakti muistelee menneitä tapahtumia. Vaikkei sarja ollutkaan kaupallinen menestystarina, on se kuitenkin 51 jaksollaan pisin Gundam-sarja, mikäli SD Gundamia ei oteta lukuun. SD Gundam mukaan luettuna V Gundam on jaksomäärältään toiseksi suurin pisimmän ollessa SD Gundam Force.


title: Kidō senshi V Gundam

text: Vuonna 2004 sarjan kaikki jaksot julkaistiin DVD:llä. Vain ensimmäisen painoksen DVD-boksien mukana olleeseen lehtiseen painetun Yoshiyuki Tominon haastattelun otsikkona oli ”Nämä DVD:t eivät kestä katsomista, joten niitä ei saa ostaa!” Tomino oli antanut samansuuntaisia kommentteja myös Kidō senshi Z Gundamin DVD:iden mukana olleessa haastattelussa.


title: Kidō senshi V Gundam

text: Tomino kirjoitti itse sarjan pohjalta viisiosaisen romaanin, joka julkatistiin Kadokawa Sneaker bunko -sarjassa. Vaikka romaanin tarinan lähtökohdat ovat samat kuin sarjassa, on tarinoissa paljon eroavaisuuksia, ja huomattavana piirteenä romaani sisältää paljon eroottisia kohtauksia ja vuorosanoja. V2 Gundam ei esiinny romaanissa lainkaan, vaan sen tilalla nähdään Minovsky-moottorilla varustettu V Gundam -malli Second V Gundam. Myös Kidō senshi Gundam F91:n tappokone Bugit esiintyvät romaanissa.Comic Bom Bom -lehdessä julkaistiin Toshiya Iwamuran piirtämä sarjakuvaversio tv-sarjasta. Sarjakuva hylkäsi televisiosarjan vakavamielisen asenteen ja sisälsi paljon vitsejä ja superrobottimaisia kohtauksia. Üso ja muut hahmot, joista osan luonteita oli muutettu rajustikin, suorittivat sarjassa villejä tempauksia. Kaiken kaikkiaan sisältöä oli muokattu lehden nuorelle lukijakunnalle sopivammaksi. Sarjakuva sisältää myös animessa poissaolevia kohtauksia, jotka kuvaava Üsoa suojellessaan kuolevan Odelon viimeisiä sanoja sekä Üson ja tämän isän Hangergin isä-poikasuhdetta. Monet pelit ovat ottaneet vaikutteita juuri V Gundamin sarjakuvaversiosta: Super robot taisen -pelisarjassa V2 Gundamilla on vain sarjakuvassa nähty jakaantumiskyky, ja SD Gundam GGeneration -sarjassa V Gundamin käyttäessä sädesapeliaan se hyökkää vain sarjakuvassa nähtävällä V-leikkaus-erikoisliikkeellään. Huomattavia eroavaisuuksia sarjakuvan ja tv-sarjan välillä ovat lisäksi muun muassa:


title: Kidō senshi V Gundam

text: Shōnen Kids -lehdessä julkaistiin Yūichi Hasegawan piirtämä Sunrisen hyväksymä spinoff-sarjakuva nimellä "Kidō senshi V Gundam gaiden". Sarjassa Üso kohtaa ”Jupiterin vaariksi” ja ”Grey Stoke”ksi kutsutun vanhan miehen. Zeongiltä näyttävä kullanvärinen mobile suit esiintyy sarjassa vihollisena, ja sarjakuvan sankaritar käyttää sinistä V2 Gundamia. Kullanvärisen robotin vastaiseen taisteluun yhdistyvät ei vain V-Dash ja V2 Gundam, vaan yllättäen myös eräs tietty Gundam.


title: Kidō senshi V Gundam

text: Lisäksi, vaikka suoraa yhteyttä ei olekaan, Gundam Acessä julkaistussa Crossbone Gundam – kōtetsu no 7-nin -sarjakuvassa esiintyy V Gundam gaidenin hahmoiksi uskottuja hahmoja, mikä yhdistää V Gundamin ja Kidō senshi Crossbone Gundamin.


title: Kidō senshi V Gundam

text: MS Saga -lehdessä julkaistiin Tsukasa Kotobukin piirtämä sarjakuva "Ike! Ike! Bokura no V Gundam". Sarjakuva on huumorisarjakuva, joka parodioi televisiosarjan tapahtumia. Katejina Loosia kutsutaan sarjaksi "ruhtinatar Kate"ksi, mikä on jäänyt fanien keskuudessa käytöön hahmon lempinimenä. Hideaki Anno on tunnustautunut sarjakuvan suureksi ihailijaksi, ja yhteen hänen tunnetuista töistään, Top o nerae! pohjautuvalla CD:llä Top o nerae! Kyōsōran olevalla vuorosanakokoelmalla Fumiko Shiraishi lausuu V Gundamin Marvet Fingerhatin kuuluisia repliikkejä kunnianosoituksena sarjalle.


title: Hopeakromaatti

text: Hopeakromaatti (AgCrO) on hopea- ja kromaatti-ionien muodostama ioniyhdiste. Ulkomuodoltaan hopeakromaatti on ruskehtavan punaista jauhemaista ainetta.


title: Hopeakromaatti

text: Hopeakromaatti on huonosti veteen liukenevaa. Hopeakromaattia valmistetaan lisäämällä hopeanitraattiliuokseen jotain kromaattisuolaa, kuten kaliumkromaattia. Tällöin niukkaliukoinen hopeakromaatti saostuu.


title: Hopeakromaatti

text: Hopeakromaatti liukenee tiosulfaattiliuoksiin, koska hopeaionit muodostavat näiden yhdisteiden kanssa kompleksin.


title: Hopeakromaatti

text: Hopeakromaatti ilmaisee muodostumisellaan Mohrin titrauksen loppupisteen. Mohrin titrauksessa tutkitaan näytteestä kloridi-ioneja. Tutkittavaan liuokseen lisätään indikaattoriksi kaliumkromaattia ja titrausliuoksena käytetään hopeanitraattia. Titrauksessa muodostuu aluksi hyvin niukkaliukoisen hopeakloridin saostuma, joka on väriltään valkoinen. Kaikkien kloridi-ionien saostuttua akaa saostua hopeakromaattia, jonka punaisen värin esiin tuleminen ilmaisee titrauksen loppupisteen..


title: Hopeakromaatti

text: Hopeakromaattia käytetään maalaustaiteessa väriaineena. Hopeakromaattia käytetään tuottamaan punavioletteja ja okran sävyjä..


title: Hopeakromaatti

text: Orgaanisen kemian synteesissä hopeakromaattia käytetään katalyyttinä muodostettaessa alkoholeista aldoleita.


title: Hopeakromaatti

text: Hopeakromaattia käytetään litium-hopeakromaatti-paristoissa, joissa elektrolyyttiliuoksena käytetään litiumheksafluoriarsenaattia metyyliformiaattiliuoksena tai litiumperkloraatin propyleenikarbonaattiliuosta. Litium-hopeakromaattiparistossa litium hapettuu litiumkromaatiksi ja hopeaionit pelkistyvät. Reaktion tuottama lähdejännite on 2,7V ja kokonaisreaktio on:


title: Paattionlehdon hautausmaa

text: Paattionlehdon hautausmaa eli Kemin pohjoinen hautausmaa on Kemin seurakunnan hautausmaa. Hautausmaa sijaitsee Paattion kaupunginosassa noin kolme kilometriä pohjoiseen Kemin keskustasta. Hautausmaa on syrjäyttänyt vanhan Peurasaaren hautausmaan Kemin seurakunnan päähautausmaana.


title: Paattionlehdon hautausmaa

text: Vanhan hautausmaan käytyä ahtaaksi seurakunta hankki maa-alueen uutta hautausmaata varten vuonna 1939. Diplomi-insinööri Väinö Pekkalan tekemä hautausmaan käyttösuunnitelma hyväksyttiin Kemin kirkkovaltuustossa kevättalvella 1944. Piispa Väinö Malmivaara vihki hautausmaan käyttöön 14. lokakuuta 1945. Hautausmaata kutsuttiin aluksi "Karihaaran hautausmaaksi", mutta jo 1940–luvulla nimeksi vakiintui "Pohjoinen hautausmaa". Nykyinen nimi otettiin käyttöön 1993.


title: Paattionlehdon hautausmaa

text: Siunauskappelin suunnittelusta järjestettiin kutsukilpailu kolmen arkkitehtitoimiston kesken vuonna 1958. Kilpailun voitti arkkitehti Osmo Sipari, jota avustivat arkkitehtiylioppilas Erkki Kairamo ja diplomi-insinööri Eino Puranen, ehdotuksellaan "Rauhan maa". Rakennustyöt alkoivat keväällä 1959 ja kappelin vihki käyttöön piispa Olavi Heliövaara 11. syyskuuta 1960. Tiili- ja betonirunkoinen valkeaksi rapattu kappeli edustaa modernistista arkkitehtuuria. Kappelisaliin mahtuu 250 henkilöä. Alttaritaulu on taidemaalari Erkki Koposen alun perin Kemin kirkkoon maalaama. 1953 valmistunut taulu siirrettiin kappeliin vuonna 1987. Kappelin 14-äänikertaiset urut ovat Kangasalan urkutehtaan vuonna 1961 valmistamat. Paattionlehdon kappeli on peruskorjattu 1993.


title: Tatu ja Patu

text: Tatu ja Patu ovat Aino Havukaisen ja Sami Toivosen yhdessä kirjoittaman ja kuvittaman lastenkirjasarjan päähenkilöt. Tatu ja Patu ovat kotoisin Outolasta, jossa asiat tehdään hieman toisin kuin tavallisesti.


title: Tatu ja Patu

text: Alun perin hahmot olivat mukana samojen tekijöiden "Veera"-kirjoissa, kunnes niistä alettiin tehdä omia kirjoja. Suosituimpia Tatu ja Patu -kirjoja ovat muiden muassa "Tatun ja Patun Suomi" ja "Tatu ja Patu päiväkodissa". Kirjasarjan käännösoikeudet on myyty 21 maahan.


title: Tatu ja Patu

text: Tatu ja Patu -kirjoihin pohjautuvia näytelmäsovituksia on esitetty muun muassa Linnateatterissa, Teatteri Hevosenkengässä ja Ahaa Teatterissa. 19. lokakuuta 2016 sai ensi-iltansa elokuva "Kanelia kainaloon, Tatu ja Patu!", jonka on käsikirjoittanut Aino Havukainen.


title: Tatu ja Patu

text: Havukaisen ja Toivosen mukaan Tatu ja Patu ovat poikia siksi, että tekijät halusivat alun perin varoa määrittelemästä hahmojaan liian tarkasti ja uskoivat, että pojat ovat jollakin tavalla neutraaleja toimijoita. Tekijöiden mukaan sukupuoli on hahmoille kuitenkin tarpeeton määre, sillä Tatu ja Patu ovat pikemminkin ”käveleviä uteliaisuuksia” kuin maskuliinisia tai feminiinisiä ihmisiä.


title: Tatu ja Patu

text: Tatun ja Patun paras kaveri Veera oli aluksi stereotyyppinen tyttö, joka tiesi, ohjasi ja neuvoi, ja piti huolta pöhköistä pojista, mutta tämä alkoi vaikuttaa kuluneelta, ja nykyään Veeran rooli on aktiivisempi ja laajempi, mikä näkyy erityisesti "Kanelia kainaloon, Tatu ja Patu!" -elokuvassa.Ruotsinkielisiä Tatu ja Patu -kirjoja:


title: Tatu ja Patu

text: Oheiskirjat:


title: Tatu ja Patu

text: Aino Havukainen ja Sami Toivonen voittivat vuoden 2007 Finlandia Junior -palkinnon kirjalla "Tatun ja Patun Suomi". Teosta myytiin sen ilmestymisvuonna noin 100 000 kappaletta.


title: Tatu ja Patu

text: Vuonna 2010 Tatu ja Patu -kirjasarja sai Suomen tietokirjailijat ry:n 8 000 euron arvoisen Tietopöllö-palkinnon.


title: George Follmer

text: George Follmer (s. 27. tammikuuta 1934) on entinen yhdysvaltalainen F1-kuljettaja. Hän osallistui kolmeentoista F1-osakilpailuun kaudella 1973. Hän saavutti yhteensä 5 MM-pistettä ajamalla kolmanneksi Espanjan GP:ssä ja kuudenneksi Etelä-Afrikan GP:ssä. Hän on yksi harvoista depyyttikilpailussaan pisteille ajaneista kuljettajista.


title: George Follmer

text: Follmer kilpaili myös USAC-mestaruussarjassa vuosina 1967–1971 ja 1974 ajaen 25 starttia. Hän ajoi myös Indianapolis 500 -sarjassa vuosina 1969–1971 ollen parhaimmillaan 15. Hän voitti vuoden 1969 Phoenix International Racewayn kilpailun. F1-uran jälkeen Follmer kilpaili NASCAR Winston Cup -sarjassa ajaen 13 kilpailua 30:stä.


title: George Follmer

text: Follmer voitti myös vuoden 1965 SCCA Road Racing -sarjan mestaruuden ja Trans-Am-sarjan mestaruuden kahdesti vuosina 1972 ja 1976, ollen myös vuoden 1972 CanAm-sarjan mestari.


title: George Follmer

text: Follmer valittiin Amerikan Moottoriurheilun Hall of Fameen vuonna 1999.


title: Ron Flockhart

text: Ron Flockhart (16. kesäkuuta 1923 Edinburgh – 12. huhtikuuta 1962 Victoria, Australia) oli brittiläinen F1-kuljettaja. Hän osallistui neljääntoista F1-osakilpailuun kausina 1954 ja 1956–1960. Hän saavutti yhteensä viisi MM-pistettä ja yhden palkintosijan Italian GP:ssä 1956. Hän ajoi kuudenneksi Ranskan GP:ssä 1960.


title: Ron Flockhart

text: Flockhart aloitti kilpauransa vuonna 1951 Formula 3 -sarjassa. Hän voitti vuoden 1956 Le Mansin 24 tunnin ajon Ecurie Ecosse -tiimissä Ninian Sandersonin kanssa. Hän voitti myös seuraavana vuonna yhdessä Ivor Buebin kanssa.


title: Ron Flockhart

text: Flockhart kuoli lento-onnettomuudessa vuonna 1962.


title: Helsinki.fi

text: Helsinki.fi on Helsingin yliopiston ja Helsingin kaupungin yhteinen kaupunkiportaali. Helsinki.fi:n käyttäjiä ovat aktiiviset pääkaupunkiseutulaiset sekä Helsingistä kiinnostuneet ihmiset Suomessa ja ulkomailla. Portaali palvelee kolmella kielellä; suomeksi ruotsiksi ja englanniksi.


title: Helsinki.fi

text: Portaalin sisältö jakaantuu viidelle pääkanavalle:


title: Helsinki.fi

text: Sivusto tarjoaa lisäksi sähköisiä palveluita, kuten tapahtumahaun sekä liikenteen aikatauluhaut, sekä pelejä ja kilpailuja.


title: Helsinki.fi

text: Portaalissa seikkailevat Helsinki.fi -jääkarhut, joille on luotu Facebook-sivu.


title: Helsinki.fi

text: Helsinki.fi -portaali on Helsingin yliopiston omistama ja hallinnoima verkkopalvelu, jonka sisältöä tuotetaan yhdessä Helsingin kaupungin ja muiden pääkaupunkiseudun toimijoiden kanssa. Portaalissa vierailee viikoittain noin 40 000 eri kävijää. Portaalin pelejä pelattiin vuonna 2008 yhteensä yli 500 000 kertaa.


title: Sulka (kirjailija)

text: Henrik Jakob Matikainen, kirjailijanimeltään Sulka (25. heinäkuuta 1842 Parikkala – 15. helmikuuta 1914 Parikkala) oli suomalainen kirjailija.


title: Sulka (kirjailija)

text: Matikainen toimi kouluolojen tutkijana Pietarissa ja Inkerissä.


title: Todennäköisyysamplitudi

text: Todennäköisyysamplitudi on kvanttimekaniikassa aaltofunktion amplitudia kuvaava kompleksiluku. Aaltofunktion avulla siis kuvataan, millä todennäköisyydellä hiukkanen löytyy tietystä paikasta formula_1. Kun todennäköisyystiheys paikan suhteen merkitään formula_2, voidaan todennäköisyysamplitudi merkitä formula_3.


title: Todennäköisyysamplitudi

text: Todennäköisyysamplitudin käsite juontaa juurensa vuodesta 1926, jolloin Max Born esitti tulkintansa, että Schrödingerin yhtälön aaltofunktion amplitudin neliö esittää todennäköisyystiheyttä ja aaltofunktion amplitudi on todennäköisyysamplitudi.


title: Todennäköisyysamplitudi

text: Todennäköisyys, että kvanttimekaaninen hiukkanen löytyy jostain kohdasta avaruutta, on yksi. Täten on pädettävä normalisaatio


title: Todennäköisyysamplitudi

text: missä siis formula_3 on todennäköisyysamplitudi.


title: Todennäköisyysamplitudi

text: Todennäköisyysamplitudi voidaan esittää myös bra-ket-merkinnällä seuraavasti:


Todennäköisyysamplitudi


title: A.O.D.

text: A.O.D. eli Altars of Destruction on suomalainen, Kauhajoella vuonna 1986 perustettu Bay Area thrash metal -tyyppistä thrash metalia soittava yhtye.


title: A.O.D.

text: A.o.D.:n aktiivisimpina vuosina 1980-luvun lopulla yhtyeen musiikki oli samankaltaista kuin samoihin aikoihin toimineiden suomalaisten thrash metal -yhtyeiden Stonen, Airdashin ja Maple Crossin musiikki. Muista poiketen yhtyeen tyylissä kuuluu sveitsiläisen Celtic Frostin voimakas vaikutus.


title: A.O.D.

text: A.o.D. hajosi vuonna 1989, syynä olivat henkilökohtaiset ongelmat, varusmiespalvelukset, muutot toisille paikkakunnille ja erimielisyydet musiikkisuunnan suhteen. A.o.D. palasi takaisin yhteen kokeilumielessä väliaikaisilla kokoonpanoilla vuonna 2008. Junnu Mäki erosi yhtyeestä 2009. Yhtyeen uusi ja oikeastaan ensimmäinen studioalbumi "Gallery of Pain" julkaistiin vuonna 2010 kokoonpanolla Kimmo Osmo (kaikki kitarat), Pasi Osmo (basisti), Jussi Samppala (rummut) ja Mika Luoma (laulu). A.o.D:n tunnetuimpia kappaleita ovat ”Altars of Destruction”, ”Suicide”, ”Guilty or Not”, ”Stillborn Butcher” ja ”F.T.A.”EP:t


title: Hallintomenettely

text: Hallintomenettely tarkoittaa viranomaisessa tapahtuvaa hallintoasian käsittelyä, jota koskevat säännökset sisältyvät Suomessa hallintolakiin (434/2003). Hallintomenettely on hallinto-oikeudellinen käsite, mutta se on periaatteiltaan yhteydessä yleiseen prosessioikeuteen. Hallintomenettelyyn ei sisälly hallintolainkäyttö, lainsäädäntöasiat eikä yksityisoikeudelliset asiat. Esimerkiksi julkisyhteisön tekemä kiinteistön kauppa ei ole hallintomenettelyä, mutta sitä edeltävä viranomaiskäsittely kuuluu hallintomenettelyn piiriin. Sitä ovat myös oikeushallintoasiat, kuten virkanimitykset.


title: Hallintomenettely

text: Hallintomenettelyyn kuuluu asian vireillepano, valmistelu, esittely ja päätöksenteko, jonka jälkeen päätös annetaan tiedoksi asianosaiselle. Se päättyy yleensä päätöksen täytäntöönpanoon, johon voi liittyä tehosteiden, kuten uhkasakon, käyttö. Kaikissa vaiheissa viranomaisella on velvollisuus neuvoa asianosaista.


title: Hallintomenettely

text: Hallintolain edeltäjä oli hallintomenettelylaki (598/1982), jota ennen hallintomenettelyn säädöspohja oli hajanaista ja monin osin puutteellista. Asiaa sääntelivät lähinnä oikeudenkäymiskaaren yleiset periaatteet ja sääntelemättömissä kohdissa turvauduttiin yleisiin hallinto-oikeudellisiin periaatteisiin ja virkamiesten harkintaan. Eräitä hallintomenettelyn osa-alueita varten säädettiin yleislakeja jo itsenäisyyden ajan alussa, mutta yleinen hallintomenettelylaki säädettiin vasta 1980-luvulla.


title: Hallintomenettely

text: Hallintomenettelyn osa-alueita sääntelivät


title: Stefanos (piispa)

text: Stefanos (alun perin Christakis Charalambides, s. 29. huhtikuuta 1940 Bukavu, Belgian Kongo) on Tallinnan jo koko Viron metropoliitta ja Viron apostolisen ortodoksisen kirkon päämies.


title: Stefanos (piispa)

text:
Stefanos syntyi Belgian Kongossa kyproksen kreikkalaisille vanhemmille. Ja opiskeli lääketiedettä Louvainissa Belgiassa ennen kuin päätti lähteä papilliselle uralle ja siirtyi opiskelemaan Pariisiin Pyhän Sergein instituuttiin vuonna 1960. Hän opiskeli samanaikaisesti myös Sorbonnen yliopiston teologisessa tiedekunnassa ja erikoistui erämaaisiin.
Valmistuttuaan teologian maisteriksi hänet vihittiin diakoniksi vuonna 1963 ja papiksi 1968. Vuonna 1987 hänet vihittiin piispaksi ja nimitettiin Ranskan metropoliittakunnan apulaispiispaksi, joka vastasi Etelä-Ranskan seurakunnista. Piispana toimiessaan Stefanos tuotti ortodoksisuudesta ohjelmia Ranskan radioon ja kirjoitti kaksi kirjaa sekä satoja ortodoksista teologiaa käsitteleviä artikkeleita.


title: Stefanos (piispa)

text: Vuonna 1999 ekumeeninen patriarkka nimitti Stefanoksen Viron ortodoksisen kirkon edustajien pyynnöstä Viron apostolisen ortodoksisen kirkon päämieheksi virkaa tilapäisesti hoitaneen Suomen ortodoksisen kirkon arkkipiispan Johannesta seuraajaksi. Viron presidentti Lennart Meri tuki Stefanoksen valitaa.


title: Stefanos (piispa)

text: Stefanos on Viron ortodoksien piirissä arvostettu johtaja, mutta piispan välit Moskovan patriarkaattiin ja venäläisiin ortodokseihin on säilynyt ongelmallisena.


title: Sui generis

text: Sui generis on latinankielinen ilmaus, joka tarkoittaa ”omaa lajiaan” tai kirjaimellisesti ”omaa sukuaan”. Se on peräisin skolastisesta filosofiasta, jossa sillä tarkoitettiin ideaa tai entiteettiä, jota ei voitu lukea osaksi jotain suurempaa käsitettä.


title: Sui generis

text: Nykyään termiä on käytetty muun muassa biologiassa, oikeustieteessä, politiikan tutkimuksessa ja sosiologiassa. Esimerkiksi taksonomiassa "sui generis" viittaa sellaiseen lajiin, jota vastaa suku, johon ei kuulu muita lajeja.


title: Febe Ingman

text: Febe Johanna Ingman (sukunimi vuodesta 1897 Rancken; 26. joulukuuta 1861 Purmo – 16. kesäkuuta 1914 Vaasa) oli suomalainen kansakoulunopettaja ja lastenkirjailija.


title: Febe Ingman

text: Ingmanin vanhemmat olivat Teuvan kirkkoherra Wilhelm Ingman (1820–1875) ja tämän 2. puoliso Emma Ottilia Schalin. Hänen veljään olivat arkkipiispa Lauri Ingman sekä pappi ja nuortenkirjailija Alfred Emil Ingman. Febe Ingman toimi opettajana Gamla Vasa flickskolanissa. Vuonna 1897 hän meni naimisiin Lapväärtin kirkkoherran Axel Gunnar Ranckenin kanssa.


title: Euroliiga-kausi 2009–2010

text: Kausi 2009–2010 oli kymmenes kausi, jolloin järjestettiin ULEB-liiton kansainvälinen koripalloturnaus. Edellisvuoden mestarina kauteen lähti Panathinaikos BC. Kausi päättyi Regal FC Barcelonan mestaruuteen, jolle mestaruus oli seurahistorian toinen.


title: Euroliiga-kausi 2009–2010

text: Kaudeksi sarjan järjestelmä muuttui merkittävästi: sarja laajeni ensimmäistä kertaa 30 joukkueiseksi. Kauden final four järjestettiin Pariisissa sijaitsevassa Palais omnisports de Paris-Bercyssa.


title: Euroliiga-kausi 2009–2010

text: Sarjan otteluita seurasi kauden aikana keskimäärin 6 193,8 ihmistä. Kauden paras yleisöseura oli ALBA Berlin, jonka otteluita seurasi keskimäärin 11263,9 katsojaa. Final four televisioitiin 197 maahan, ja kauden finaalia seurasi parhaimmillaan kaksi miljoonaa espanjalaista ja yli 1,8 miljoonaa kreikkalaista.


title: Euroliiga-kausi 2009–2010

text: ULEB jakoi seuroille A-, B- ja C-lisenssejä, jotka antoivat pelioikeuden sarjassa. A-lisenssejä oli 13 kappaletta ja ne jaettiin seuroille seurojen urheilullisten saavutusten, areenan kapasiteetin ja TV-tulojen perusteella. Laskelmia käytettiin kaudesta 2002–2003 eteenpäin. Urheilulliset tulokset vaikuttivat laskelmiin 60 %, TV-tulot 30 % ja kotiareenan kapasiteetti 10 %. A-lisenssi kestää kolmen vuoden ajan. B-lisenssejä oli kahdeksan kappaletta (lisäksi kaksi karsinnan kautta selviytynyttä) ja ne jaettiin Euroopan huippusarjojen voittajille ja kauden parhaimmille joukkueille. B-lisenssit olivat ainoastaan yksivuotisia. C-lisenssejä oli ainoastaan yksi kappale ja se jaettiin ULEB Eurocupin mestarille. C-lisenssistä voi myös tulla villi kortti, jos Eurocupin voittanut joukkue voittaa myös oman maansa mestaruuden. Kun BC Lietuvos Rytas voitti maansa mestaruuden vuonna 2009, annettiin Himkille villi kortti. Lisäksi ULEB jakoi muita villejä kortteja.


title: Euroliiga-kausi 2009–2010

text: Sarjassa pelattiin kahdeksan joukkueen karsinta, josta kaksi joukkuetta pääsi varsinaiseen lohkovaiheeseen. Karsintoihin joutui kahdeksan joukkuetta, jotka pelasivat ensin pareittain kaksi peliä. Parien voittajat pääsivät jatkokarsintaan, joiden voittajaparit pääsivät lohkovaiheeseen. Lohkovaihe pelattiin 24 joukkueen kesken. Joukkueet jaettiin neljään lohkoon, joissa jokainen joukkue pelasi toisiaan vastaan kerran kotona ja vieraissa. Jokaisen lohkon neljä parasta seuraa pääsivät kuudentoista parhaan joukkoon. Kuusitoista jäljellä olevaa joukkuetta jaettiin neljään lohkoon ja jokaisen lohkon kaksi parasta seuraa pääsivät pudotuspelivaiheeseen. Pudotuspeleissä kahdeksan jäljellä olevaa seuraa jaettiin pareihin, joista voittaja pääsi jatkoon voitettuaan kolme ottelua. Neljä jäljellä olevaa joukkuetta ratkaisivat voittajan final four-pelijärjestelmällä.


title: Euroliiga-kausi 2009–2010

text: "* ALBA, Khimki ja Le Mans saivat villin kortin."


title: Euroliiga-kausi 2009–2010

text: "* Azovmaš Mariupol pudotettiin sarjasta taloudellisten vaikeuksien takia ja tilalle nostettiin Aris BC."


title: Euroliiga-kausi 2009–2010

text: Seurat pääsivät uuteen karsintavaiheeseen maarankingin mukaan. Kahdeksan karsijajoukkuetta pelasivat pareittain kaksi peliä, joiden yhteistulos ratkaisi jatkoon päässeen joukkueen. Ensimmäisen karsintakierroksen ensimmäinen ottelu pelattiin 29. syyskuuta ja toinen ottelu 2. lokakuuta 2009. Toisella karsintakierroksella vastakkain olivat parien yksi ja kaksi voittajat, sekä parien kolme ja neljä voittajat. Toisen karsintakierroksen voittaneet joukkueet pääsivät lohkovaiheeseen ja häviäjät joutuivat pelaamaan kauden 2009–2010 ULEB Eurocupissa.


title: Euroliiga-kausi 2009–2010

text: Runkosarja alkoi 21. lokakuuta 2009 ja päättyi 14. tammikuuta 2010.


title: Euroliiga-kausi 2009–2010

text: Ainoastaan FC Barcelona voitti kaikki lohkovaiheen ottelunsa. Tämä oli ensimmäinen kerta viiteen vuoteen, sillä viimeksi samaan oli pystynyt TsSKA Moskova kaudella 2004–2005. Samalla Barcelonan Fran Vázquez siirtyi kaikkien aikojen torjuntatilaston kärkeen. Keskinäisten pelien voitoilla KK Cibona ja BC Žalgiris pääsivät kuudentoista parhaan joukkoon. Lohko C:ssä Maroussi BC selviytyi ensimmäistä kertaa kuudentoista parhaan joukkoon historiansa aikana.


title: Euroliiga-kausi 2009–2010

text: TOP 16:n suurimpia yllättäjiä oli Partizan, joka nousi lohko E:n toiseksi Panathinaikosin ohi. Lohkoissa H ja F Montepaschi Siena ja Himki putosivat huonomman korisuhteen takia. Himkin putoaminen varmistui vasta viimeisellä kierroksella, kun Caja Laboral voitti Cibonan jatkoajan jälkeen. Barcelona kärsi kauden ensimmäisen tappionsa, kun se hävisi Partizanille.


title: Euroliiga-kausi 2009–2010

text:
Puolivälierissä kaikki joukkueet pelasivat otteluvoitoin 3–1. Edellisvuoden tapaan välieriin selviytyivät FC Barcelona, TsSKA Moskova ja Olympiakos. Neljäs jatkoon päässyt joukkue oli Partizan, jolle esiintyminen final fourissa oli ensimmäinen kahteentoista vuoteen. Barcelonalle final four-esiintyminen oli yhdestoista kerta vuoden 1988 jälkeen, jolloin sarjajärjestelmä otettiin käyttöön. Määrällä Barcelona nousi eniten final four-paikkoja saavuttaneeksi joukkueeksi.
Välierien ensimmäisessä ottelussa Barcelona voitti TsSKA Moskovan. Barcelonan pelaajista vain Juan Carlos Navarro, Erazem Lorbek ja Ricky Rubio tekivät kymmenen tai enemmän pistettä. Moskovan paras korintekijä oli Ramūnas Šiškauskas, joka teki yhdeksäntoista pistettä. Partizanin ja Olympiakosin välinen ottelu venyi jatkoajalle Josh Childressin viime sekuntien donkin johdosta. Jatkoajan lopussa Partizan sai viimeisen heiton, muttei onnistunut heittämään kolmen pisteen heittoa sisään, jolloin Olympiakos eteni loppuotteluun koriluvuin 83–80. Partizanin paras korintekijä oli Bo McCalebb (21 pistettä) ja Olympiakosin paras oli Linas Kleiza (19 pistettä).


title: Euroliiga-kausi 2009–2010

text: Kauden finaali pelattiin Olympiakosin ja FC Barcelonan välillä. Ottelu alkoi tasaisesti, mutta puoliajalla Barcelona johti 47–36. Tauon jälkeen Olympiakos nousi seitsemän pisteen päähän, muttei pystynyt kaventamaan eroa enempää. Neljännen erän alussa Barcelona johti jo kuusitoista pistettä Ricky Rubion layupin jälkeen. Ottelun lopussa Olympiakosin Miloš Teodosić ja Linas Kleiza sekä Barcelonan Pete Mickeal saivat tekniset virheet.Euroliigan 2009–2010 MVP


title: Euroliiga-kausi 2009–2010

text: Euroliigan 2009–2010 Final Four MVP


title: Euroliiga-kausi 2009–2010

text: Euroliigan ykköstähdistö 2009–2010


title: Euroliiga-kausi 2009–2010

text: Euroliigan kakkostähdistö 2009–2010


title: Euroliiga-kausi 2009–2010

text: Nousevä tähti


title: Euroliiga-kausi 2009–2010

text: Paras puolustaja


title: Euroliiga-kausi 2009–2010

text: Paras pistemies (Alphonso Ford palkinto)


title: Euroliiga-kausi 2009–2010

text: Vuoden valmentaja (Alexander Gomelsky palkinto)


title: Euroliiga-kausi 2009–2010

text: Vuoden seurajohtaja


title: Boulderointi

text: Boulderointi on kiipeilyä ilman varmistusvälineitä matalilla korkeuksilla. Boulderointia harrastetaan kivillä, matalilla kallioseinillä ja kiipeilyseinillä. Boulderreittien korkeus vaihtelee noin 1,5 metristä noin 9 metriin, mutta yleensä kiipeilijät kiipeävät alle viiden metrin korkuisia reittejä.


title: Boulderointi

text: Alun perin boulderointia harrastettiin lähinnä treenimuotona pitempiä reittejä varten, mutta ajan myötä boulderointi on muuttunut omaksi kiipeilylajikseen. Koska boulder-reitit ovat enimmäkseen lyhyitä, reitin kiinnostavuus ja vaativuus perustuvat usein kiipeilytekniikan tai voimankäytön haasteisiin. Tyypillinen boulder-ongelma saattaa kiteytyä yhteen liikkeeseen, jossa on päästävä yhdestä tukipisteestä seuraavaan. Kiipeilijä voi käyttää pitkänkin ajan tämän haasteen voittamiseen palaten saman ongelman ääreen viikosta toiseen. Boulderointi mahdollistaa keskittymisen pelkkään kiipeämiseen, ja sitä arvostetaan sekä omana kiipeilyn alalajina että harjoittelumuotona.


title: Boulderointi

text: Boulderoinnissa ei ole muodostunut omaa suomalaista kantasanastoa ja monet termeistä tulevat englanninkielestä. Vierasperäisille sanoille ei myöskään ole muodostunut vakituista kirjoitustapaa, joten usein sanat kirjoitetaan suoraan englanniksi. Esimerkiksi heel hook (suomalaisessa puheessa "hiil huukki" tai "hiili") on kantapään asettamista otteelle. Nimitys lähtee siitä, että kantapäällä usein vedetään koukun tavoin omaa painopistettä johonkin suuntaan. Kantapääkoukku (suora suomennos) ei ole kuitenkaan yleisesti käytössä.


title: Boulderointi

text: Vaikeus kiipeilyssä tulee monesta osa-alueesta. Näitä ovat mm. tarvittava voiman määrä, kestävyys, tasapaino, hermotus, korkeus ja vaarallisuus. Boulderissa vaikeutta mitataan greidein ja erilaisia greidijärjestelmiä on monia. Yleensä bouldergreideissä ei huomioida tarvittavaa kestävyyttä, vaarallisuutta eikä korkeutta, vaan käytetty vaikeustaso (esim. 8C+) määritetään vaikeimman yhtenäisen liikkeen mukaan. Suomessa ja muualla Euroopassa boulderointiin käytetään yleensä fontainebleausta kotoisin olevaa asteikkoa ns. "fontsu greidejä". Amerikassa kehitetty Hueco V -systeemi on toinen erittäin laajasti käytetty vaikeuden mittausasteikko. Koska greidien antaminen eri reiteille on hyvin subjektiivista, ovat ne lähinnä suuntaa antavia.


title: Boulderointi

text: Boulderoinnissa sattuu vähemmän vakavia vammoja kuin muissa kiipeilylajeissa, mikä johtuu suurelta osin matalasta kiipeilykorkeudesta. Pienempiä vammoja kuten nilkan nyrjähdyksiä ja sormivammoja siinä sen sijaan sattuu paljon enemmän kuin köysikiipeilyssä. Riskejä vähennetään alastulopatjoilla ja avustajilla, jotka ovat valmiina ottamaan putoavan kiipeilijän vastaan. Kiipeilyä harrastetaan ilman varusteita myös 10 m yläpuolella, mutta tätä kutsutaan free sooloksi tai vapaasooloksi. Myös syvän veden päällä harrastetaan ilman varusteita kiipeilyä, jolloin puhutaan Deep Water Soolosta (DWS). DWS:ssa kiivetään usein korkeammalle kuin boulderissa koska veteen putoaminen vaurioittaa kehoa suhteessa vähemmän kuin maalle putoaminen. Maalla yli 10 m ja Veden pinnasta yli 20 metrin korkeudesta putoaminen ilman varusteita, johtaa yleensä vakavaan loukkaantumiseen tai kuolemaan.


title: Boulderointi

text: Boulderointia voi harrastaa myös sisällä kiipeilyhalleissa. Hallien boulderseinät on valmistettu kestävästä levystä, johon on usein lisätty reikiä otteiden kiinnittämiseen. Materiaalina voidaan käyttää esimerkiksi paksua vaneri- tai muovilevyä. Reitit valmistetaan otteista, muodoista tai bokseista, jotka kiinnitetään seinään. Usein seinillä on lähekkäin paljon eri reittejä jolloin reittejä merkataan erilaisin menetelmin. Näitä ovat esimerkiksi otteiden värikoodaus tai laputtaminen (lisätään aina yhteen reittiin oma koodilappu jokaiseen otteeseen) Halleissa otteita on usein niin paljon, että myös omien linjojen tekeminen jo seinällä olevista otteista on helppoa. Reiteissä aloitusotteet on usein merkattu. Lähtönä voi olla seisomalähtö, jolloin aloitetaan niistä otteista, joihin seisaaltaan yltää, tai istumalähtö, jolloin aloitetaan istualtaan. Reitin lopussa voi olla toppiote tai muodon yläreuna, jolle molemmat kädet laitetaan eli mätsätään. Reitti voi joskus loppua myös siihen, että muodon päälle kiivetään. Ohjeet näihin tietoihin liittyen annetaan usein reittiohjelapussa, joka sijoitetaan lähtöotteiden tuntumaan.


title: Boulderointi

text: Boulderoinnissa tarvitaan vähemmän varusteita kuin muissa kiipeilylajeissa. Lajiin riittävät kengät, magnesiumpussi sormien pidon parantamiseksi sekä patjat. Kengät ovat usein alaspäinkaareutuvia eli aggressiivisen mallisia, joissa on hyvät huukkiominaisuudet. Kengät ovat myös tiukemmat kuin köydellä kiivetessä käytettävät. Patja on reilun neliömetrin kokoinen ja noin 10 senttimetrin paksuinen vaahtomuovipatja, joka on päällystetty kestävällä suojakankaalla. Riittävän monta patjaa laitetaan putoamisalueelle suojaamaan putoamista ja tasoittamaan alustan epätasaisuuksia. Bouldereista harjataan oteharjalla pois lika tai ylimääräinen magnesium. Kiviin voidaan piirtää magnesiumilla pieniä viivoja eli tikkimerkkejä osoittamaan käden tai jalan paikkaa. Ulkoboulderointia harrastetaan usein kylmässä säässä, jolloin kitka on parempi.


title: Messukylän Toverit

text: Messukylän Toverit ry (MesTo) on tamperelainen vuonna 1915 perustettu urheilun yleisseura, jonka menestynein laji on tyttöjen ja naisten lentopallo. Vuonna 2013 emoseura eriytti naisten lentopallon ykkössarjatoiminnan omaksi seurakseen, ja Mesto Tampere ry syntyi. Kauden 2014–2015 päätteeksi edustusjoukkue voitti helsinkiläisjoukkue HEL Volleyn ykkössarjan finaalissa voitoin 3-0 ja sai mahdollisuuden anoa paikkaa lentopallon naisten Mestaruusliigassa kaudelle 2015–2016.


title: Live (Dingo)

text: Live on 14. lokakuuta 2009 julkaistu Dingon live-albumi. Albumin sisältö koostuu kesällä 2009 Dingon keikoilla äänitetyistä kappaleista. Albumilla on bonuskappaleena uusi studiolevytys "Indiana".


title: Mielihyväperiaate

text: Mielihyväperiaate on periaate, jonka mukaan ihminen pyrkii maksimoimaan olosuhteissa mahdollisen mielihyvän. Sigmund Freudin mukaan vastakohta libidon mielihyväperiaatteelle on ns. realiteettiperiaate, jonka ohjaamana sopeutuminen ympäristön realiteetteihin tapahtuu.


title: Todellisuusperiaate

text: Todellisuusperiaate () eli realiteettiperiaate on Sigmund Freudin mukaan periaate, jonka ohjaamana sopeutuminen ympäristön tosiasioihin tapahtuu.


title: Callie Torres

text: Tri. Calliope Iphegenia "Callie" Torres on fiktiivinen henkilö tv-sarjassa Greyn anatomia. Häntä esittää meksikolais-amerikkalainen näyttelijä Sara Ramírez. Callie esiintyi sarjassa ensimmäisen kerran toisella tuotantokaudella vuonna 2006. Callie on ortopedinen kirurgi, ja työskentelee Seattle Gracen sairaalassa apulaislääkärinä.


title: Callie Torres

text: Callie esiintyy sarjassa ensimmäisen kerran, kun hän laittaa sairaalan portaissa kaatuneen ja lievästi loukkaantuneen George O'Malleyn olkapään takaisin paikalleen. Georgen ja Callien välille tulee pian romanssi. George ei kuitenkaan aluksi suhtaudu suhteeseen vakavasti, koska hänellä on tunteita Meredith Greytä kohtaan.


title: Callie Torres

text: George saa selville, että Callie on asunut jonkin aikaa sairaalan kellarikerroksessa. Callie väittää sen olevan työn kannalta kätevää. Sairaalan johtaja pakottaa kuitenkin pian Callien muuttamaan pois, ja Callie muuttaa tilapäisesti yhteen Georgen ja tämän ystävien kanssa. Georgen ystävät, varsinkin Izzie Stevens eivät kuitenkaan suhtaudu Callieen aluksi kovin ystävällisesti eivätkä hyväksy tätä joukkoonsa. Tämä aiheuttaa ongelmia Georgen ja Callien välille. Callien mielestä George ei tue häntä tarpeeksi. Pari eroaa, ja Callie siirtyy asumaan hotelliin.


title: Callie Torres

text: Hotellissa Callie tapaa sattumalta Seattleen tulleen Mark Sloanin, ja hänellä on Markin kanssa yhden yön suhde. Callie palaa kuitenkin tämän jälkeen Georgen luo, ja Callien ja Markin suhde ei jatku pidemmälle. Heistä tulee kuitenkin myöhemmin hyviä ystäviä. Callie ystävystyy myös Markin ex-tyttöystävän, Derek Shepherdin silloisen vaimon, Addison Montgomeryn kanssa.


title: Callie Torres

text: Georgen isä kuolee, George tukeutuu surussaan Callieen. Hetken mielijohteesta pari menee naimisiin Las Vegasissa. Georgen ystävät eivät suhtaudu avioliittoon positiivisesti, mutta hänen perheensä ottaa Callien hyvin vastaan. George muuttaa Callieen luo hotelliin. Hotellissa asuessaan George saa selville, että Callien perhe on huomattavan rikas, ja että Callie on elänyt vuosikausia isältään saamilla rahoilla. George loukkaantuu, koska Callie on salannut asian, ja vaatii saada maksaa osan hotellikuluista huomattavasti huonommasta rahatilanteestaan huolimatta. Avioliittoon tulee pian muitakin ongelmia, ja George päätyy pettämään Callietä Izzien kanssa. Saatuaan asian selville Callie yrittää antaa Georgelle anteeksi, mutta huomaa lopulta ettei pysty. George ja Callie päättävät ottaa avioeron. Georgen äiti vastustaa eroa uskonnollisista syistä, ja koska hän piti Calliestä kovasti, mutta joutuu lopulta taipumaan. Samoihin aikoihin Callien ystävä Addison päättää muuttaa Los Angelesiin aloittaakseen uuden elämän.


title: Callie Torres

text: Eron jälkeen Callie tutustuu paremmin Cristina Yangiin, joka on vastikään joutunut sulhasensa jättämäksi. Pettymykset parisuhteissa yhdistävät naisia, ja heistä tulee ystäviä. Cristina tarjoaa Callielle tilaisuuttaa muuttaa hänen kämppiksekseen, ja Callie muuttaa hotellista Cristinan asuntoon. Samoihin aikoihin Callie valitaan töissä johtavaksi apulaislääkäriksi.


title: Callie Torres

text: Callie aloittaa työnsä johtavana apulaislääkärinä. Ongelmat yksityiselämässä ja työasioissa painavat kuitenkin häntä eikä hän onnistu uudessa työssään hyvin. Miranda Bailey yrittää auttaa Callietä työssä huomattuaan tällä olevan vaikeaa, mutta Callie saa lopulta potkut johtavan apulaislääkärin työstä, ja virkaan valitaan Bailey.


title: Callie Torres

text: Callie tutustuu sairaalan uuteen sydänkirurgiin Erica Hahnin kanssa, ja naisista tulee läheisiä ystäviä. Naiset tulevat niin hyvin toimeen, että Los Angelesista vierailulle tullut Addison epäilee heitä pariskunnaksi. Callie kieltää suhteen jyrkästi, mutta joutuu sitten myöntämään, että hän tosiaan tuntee Ericaa kohtaan enemmän kuin ystävyyttä.


title: Callie Torres

text: Callie, joka ei ole aiemmin seurustellut naisen kanssa, hämmentyy tunteistaan, ja yrittää kieltää ne aloittamalla seksisuhteen Mark Sloanin kanssa. Mark saa hänet kuitenkin tajuamaan, että hän todella pitää Ericasta. Lopulta Erica ja Callie päätyvät yhteen, ja Markista ja Calliestä tulee hyviä ystäviä.


title: Callie Torres

text: Callien ystävyys Markiin jatkuu koko viidennen tuotantokauden ajan. Mark antaa myös Callielle neuvoja hänen suhteessaan Ericaan. Callien ja Erican suhde jatkuu, ja tulee vakavammaksi. Suhde kuitenkin loppuu äkisti, kun Erica saa tietää muiden salanneen häneltä, että Izzie keplotteli sydänsairaalle sulhaselleen Denny Duquettelle sydämen, joka oli tarkoitettu Erican potilaalle. Erica sanoo, ettei voi kestää salailua, ja sitä että Izzie saa jatkaa sairaalassa epäeettisistä toimistaan huolimatta. Erica lähtee sairaalasta, ja jättää samalla Callien.


title: Callie Torres

text: Callie masentuu Erican lähdön jälkeen. Mark ja Cristina yrittävät auttaa, mutta Callie katsoo epäonnistuneensa työssään, avioliitossaan ja suhteessaan Ericaan, ja tuntee olonsa pitkään yksinäiseksi ja kurjaksi. Lopulta Callien olo alkaa parantua, kun hän tutustuu lastenlääkäri Arizona Robbinsiin. Arizona vakuuttaa Callielle, että ihmiset arvostavat häntä kovasti ja puhuvat hänestä pelkkää hyvää, ja suutelee Callietä puheensa lopuksi.


title: Callie Torres

text: Callie hämmästyy Arizonan puheista ja suudelmasta, mutta päättää sitten pyytää Arizonaa treffeille. Arizona kieltäytyy treffikutsusta saatuaan tietää, että Callielle on vasta vähän kokemusta naissuhteista, ja epäilee Callien olevan vielä kokeiluvaiheessa. Myöhemmin Arizona myöntää kuitenkin erehtyneensä, ja pyytää puolestaan Callietä treffeille. Callie sanoo tarvitsevansa aikaa harkita asiaa, mutta vastaakin sitten myöntävästä. Callie ja Arizona alkavat seurustella.


title: Callie Torres

text: Callien isä saapuu sairaalaan tapaamaan tytärtään. Hän aikoo ensin antaa selkäsaunan Callietä pettäneelle Georgelle, mutta Callie saa hänet luopumaan aikeistaan vakuuttamalla olevansa nyt onnellinen. Saatuaan tietää Callien seurustelevan nyt toisen naisen kanssa isä suhtautuu kuitenkin hyvin negatiivisesti, ja arvelee Callien tunteiden johtuvan pahoista ongelmista. Callien isä aikoo ensin viedä Callien pois Seattlesta. Callien kieltäydyttyä jättämästä Seattlea ja Arizonaa hän tyhjentää Callien tilin ja katkaisee välit tyttäreensä. Callie tyrmistyy isänsä teosta, ja harkitsee rahansa ja perhesuhteensa takaisin saadakseen valehtelevansa perheelleen, että hän on jättänyt Arizonan. Callie päättää kuitenkin pysyä totuudessa, ja joutuu nyt elämään vähillä rahoilla ensimmäistä kertaa elämässään.


title: Callie Torres

text: Kuudennen tuotantokauden ensimmäisessä jaksossa Callien ex-mies George kuolee liikenneonnettomuudessa saamiinsa vammoihin. Georgen äiti pyytää Callietä päättämään saako Georgen elimiä luovuttaa toisille potilaille. Callie päättää, että elimet saa luovuttaa kysyttyään ensin Georgen parhaiten tunteneen Izzien mielipidettä. Georgen kuolema on Callielle rankka paikka. Muista lääkäreistä poiketen hän suree ja itkee kuitenkin asiaa avoimesti eikä yritä peitellä suruaan.


title: Callie Torres

text: Callie pyytää ylennystä Richard Webberiltä, joka ei kuitenkaan anna sitä hänelle. Callie päättää jättää Seattle Gracen ja ottaa vastaan uuden työn Mercy Westin sairaalasta. Pian käy kuitenkin ilmi, että Seattle Gracen sairaala yhdistetään hallinnollisesti Mercy Westiin rahavaikeuksien vuoksi. Callie suhtautuu ystävällisesti Webberiin tämän ollessa vaikeuksissa sairaalassa tapahtuvien muutosten takia, ja saa sen takia lopulta haluamansa työn Seattle Gracestä.


title: Callie Torres

text: Callien isä saapuu sairaalaan perheen pastorin kanssa aikomuksenaan saada Callie lopettamaan seurustelu naisten kanssa. Callie suuttuu vierailusta. Arizona menee puhumaan Callien isän kanssa, ja saa tämän muuttamaan mielensä. Callie ja isänsä sopivat välinsä, ja isä hyväksyy lopulta Arizonan.


title: Callie Torres

text: Callien ja Arizonan suhde voi hyvin kunnes Callie saa tietää, ettei Arizona halua lapsia kuten hän. Callie ja Arizona riitelevät asiasta ja päätyvät lopulta eroon. Kauden viimeisessä jaksossa sairaalaan saapuu edesmenneen potilaan leski Gary Clark, joka syyttää Derekiä vaimonsa kuolemasta ja alkaa ampua ihmisiä. Vaaratilanne saa Callien ja Arizonan arvioimaan asioita uudelleen, ja he päättävät palata yhteen.


Moskovan patriarkaatin Viron ortodoksinen kirkko (, ) on toinen Viron ortodoksisista kirkoista. Kirkko on Moskovan patriarkaatin alainen autonominen kirkko ja sen päänä toimii metropoliitta Korneli. Moskovan patriarkaatin Viron ortodoksinen kirkkoon kuuluu 31 seurakuntaa ja 57 papiston jäsentä, joista 43 on pappeja ja 14 diakoneja.
Kirkossa on vajaa 200 000 jäsentä, joten se on suurin Virossa toimiva kirkkokunta. Siihen kuuluu myös merkittävä Pühtitsan nunnaluostari. Toinen Virossa toimiva ortodoksinen kirkko on Konstantinopolin ekumeenisen patriarkaatin alainen Viron apostolinen ortodoksinen kirkko.


title: Moskovan patriarkaatin Viron ortodoksinen kirkko

text: Viron ortodoksinen kirkko sai autonomian vuonna 1920 siirtyi vuonna 1923 Konstantinopolin patriarkaatin alaisuuteen yhdessä Suomen ortodoksisen kirkon kanssa, sillä Moskovan patriarkaattiin oli vaikea pitää yhteyttä.


text: Kun Neuvostoliitto miehitti Viron, kirkon autonomisuus otettiin pois ja siitä tuli Moskovan patriarkaatin alainen piispakunta vuonna 1941. Saksalaismiehityksen aikaan 1941–1945 kirkko liittyi Konstantinopoliin, kunnes uuden neuvostomiehityksen alkaessa kirkko siirtyi taas Moskovan alaisuuteen 1945. Moskovan mukaan kirkko siirtyi patriarkaatin alaisuuteen vapaaehtoisesti, ilman painostusta.


text: Viron itsenäistyttyä uutta yhteiskuntaa rakennettiin "jatkuvuuden periaatteella", jossa yksilöiden ja yhteisöjen oikeudet ja velvollisuudet perustuvat tilanteeseen ennen neuvostomiehitystä vuonna 1940. Tämän vuoksi kirkon omaisuuden katsottiin kuuluvan Tukholmassa pakolaiskirkkona toimineelle Viron Konstantinopolin alaiselle autonomiselle kirkolle, joka palasi takaisin Viroon vuonna 1993.


text: Osa ortodoksisista seurakunnista ei kuitenkaan halunnut liittyä Konstantinopolin alaiseen autonomiseen kirkkoon ja seurasi yhdeksän vuoden jakso, jolloin näiden seurakuntien juridinen asema oli maassa epäselvä. Vuonna 2002 Viron sisäasiainministeriö rekisteröi Moskovan yhteyteen jääneet seurakunnat uskonnolliseksi yhdyskunnaksi nimeltä Moskovan patriarkaatin Viron ortodoksinen kirkko.


title: Kaarina Buure-Hägglund

text: Ritva Kaarina Buure-Hägglund (s. 16. kesäkuuta 1942 Helsinki) on suomalainen juristi (OTT) ja virkamies, joka nousi ensimmäisenä naisena kenraalikuntaan ottaessaan helmikuussa 1996 vastaan Puolustusvoimien asessorin eli johtavan juristin viran. Asessori on siviilivirka, joka osastopäällikkönä rinnastettiin vuoteen 2008 asti kenraalin arvoiseksi.


title: Kaarina Buure-Hägglund

text: Ennen puolustusministeri Anneli Tainan 1995 suorittamaa nimitystä Buure-Hägglund toimi Helsingin yliopiston oikeustieteellisessä tiedekunnassa kansainvälisen yksityisoikeuden, erityisesti ulkomaankaupan oikeuden apulaisprofessorina. Kontaktin Puolustusvoimiin Buure-Hägglund loi toimiessaan puheenjohtajana naisten asepalvelusta selvittäneessä toimikunnassa. Hänellä oli taustallaan myös pitkähkö ura oikeusministeriössä, muun muassa lainsäädäntöjohtajana.


title: Kaarina Buure-Hägglund

text: Buure-Hägglund oli vuonna 2001 ehdolla eduskunnan oikeusasiamieheksi. Tehtävään valittiin lopulta apulaisoikeusasiamies Riitta-Leena Paunio. 27. marraskuuta 2001 järjestetyssä äänestyksessä Paunio sai 170 ääntä, 5 äänesti tyhjää ja 3 hylättiin, koska olivat äänestäneet Buure-Hägglundia, joka oli peruuttanut hakemuksensa kirjeitse 16. marraskuuta 2001. Juuri ennen hakemuksen poisvetämistä perustuslakivaliokunta oli asettunut yksimielisesti Paunion kannalle.


title: Kaarina Buure-Hägglund

text: Syksyllä 2001 Buure-Hägglund palasi Helsingin yliopistoon, jossa hän ryhtyi hoitamaan dosentuuria.


title: Diakoninkynttilä

text: Diakoninkynttilä on ortodoksisen kirkon jumalanpalvelusväline.


title: Diakoninkynttilä

text: Diakoninkynttilä on mehiläisvahasta tehty noin 3 cm paksu ja 80 cm pitkä kynttilä, johon voidaan liittää erillinen metallinen tai puinen kahva. Joissakin seurakunnissa on myös metallisia tai puisia kynttilänvarsia, joihin liitetään ylimmäksi 2 cm paksu kirkkokynttilä.


title: Diakoninkynttilä

text: Diakoni kantaa tätä kynttilää oikeassa kädessään osallistuessaan suitsutuksiin tai saattoihin. Diakoni kulkee aina papin tai piispan edellä, koska ajatus on että hän näyttää valoa varsinaiselle palveluksen toimittajalle.


title: Noki

text: Noki on hiilivetyjen tai muiden orgaanisten aineiden epätäydellisessä palamisessa syntyvä musta hiilipitoinen aine. Se sisältää yli 99 % hiiltä sekä lisäksi pieniä määriä vety-, happi- ja rikkiyhdisteitä. Noen sisältämä nk. orgaaninen hiili viilentää ilmastoa, kun taas nk. musta hiili lämmittää ilmastoa.


title: Noki

text: Noki leijuu ilmassa hiutaleina ja tarttuu hanakasti erilaisiin pintoihin. Jo hyvin pieninä määrinä se tummentaa pinnat, joihin se osuu. Esimerkiksi vaatteista se ei lähde pois helpolla. Savupiippuihin kertyvä noki saattaa tukkia piiput tai aiheuttaa nokipaloja, minkä vuoksi savupiiput on säännöllisesti nuohottava.


title: Noki

text: Teollisuuden tarpeisiin nokea valmistetaan polttamalla maaöljystä saatavia hiilivetyjä. Suurin osa tuotannosta käytetään kumiteollisuudessa. Hienojakoista nokea eli kimröökiä käytetään myös mustana väriaineena maaleissa, muoveissa ja painomusteissa


title: Noki

text: Ilmakehätieteellisessä kirjallisuudessa noen määritellään koostuvan kahdesta osatekijästä: orgaanisesta hiilestä sekä epäorgaanisesta mustasta hiilestä. Noen sisältämä orgaaninen hiili viilentää ilmastoa, kun taas musta hiili voimistaa llmaston lämpenemistä. Biomassan kotitarvepoltosta syntyy noin neljä kertaa enemmän orgaanista hiiltä kuin mustaa hiiltä. Dieselin ja kivihiilen noki puolestaan sisältää enemmän mustaa hiiltä kuin orgaanista hiiltä, joten sillä on ilmastoa lämmittävä nettovaikutus.


title: Noki

text: Lähes kolme neljännestä ihmistoiminnasta aiheutuvasta ilmakehää viilentävästä orgaanisesta hiilestä saa alkunsa metsäpaloista ja peltojen kulotuksesta. Loput orgaanisen hiilen päästöt aiheutuvat biomassan kotitarvekäytöstä (19 %) ja fossiilisten polttoaineiden käytöstä (7 %).


title: Noki

text: Valtaosa ilmakehää lämmittävistä mustan hiilen päästöistä aiheutuu metsäpaloista, metsän kaskeamisesta ja peltojen kulotuksesta (42 %). Muut mustan hiilen päästöt aiheutuvat fossiilisten polttoaineiden poltosta (38 %) ja biomassan kotitarvekäytöstä (20 %).


title: Noki

text: Metsäpalojen ja metsän kaskeamisen yhteydessä syntyvien nokipäästöjen ilmastoa viilentävä vaikutus on kuitenkin kaksinkertainen niiden lämmitysvaikutukseen verrattuna. Metsäpalojen noella saattaa silti olla paikallista ilmastoa lämmittävää vaikutusta ja esimerkiksi Venäjän ja Kiinan kevätkulotusten nokipäästöjen on havaittu nopeuttavan arktisten alueiden sulamista.


title: Marika Laijärvi

text: Marika Aurora Laijärvi (ent. "Uskali", s. 12. syyskuuta 1970 Helsinki) on suomalainen kirjailija.


title: Marika Laijärvi

text: Laijärvi on valmistunut filosofian maisteriksi Jyväskylän yliopistosta pääaineenaan saksan kieli ja kulttuuri. Hän on työskennellyt saksan kielen opettajana ja lasten- ja nuortenkirjakriitikkona.


title: Voimasuo

text: Voimasuo on kotimaisen Jääportit-yhtyeen neljäs studioalbumi, joka julkaistiin 12. toukokuuta 2009.


title: Voimasuo

text: Albumin kansien pastellivärimaalaukset on tehnyt Mindy M. Heinonen.


title: Eila-Maija Mirolybov

text: Eila-Maija Mirolybov (ent. Saksa, s. 7. kesäkuuta 1943) on entinen Yleisradion toimittaja, Ylen uutisten uutisankkuri 1978–1981 ja Ortodoksiviesti-lehden entinen päätoimittaja. Mirolybov jäi eläkkeelle Yleisradiosta vuonna 2003. Hän on pitkän toimittajauransa aikana ollut mukana Tv-lähetyksissä selostajana selostamassa lukuisia kuninkaallisia tapahtumia ja tästä syystä häntä pidetäänkin erityisesti Euroopan kuningasperheiden asiantuntijana.


title: Vastaava toimittaja

text: Vastaava toimittaja on Suomessa "laki sananvapauden käyttämisestä joukkoviestinnässä" (13. kesäkuuta 2003/460) määrittämä tehtävä. Lain mukaan julkaisijan tulee määrätä aikakautiselle julkaisulle (aikakauslehdelle tai vastaavalle) ja verkkojulkaisulle "vastaava toimittaja", jonka tehtävänä on johtaa ja valvoa toimitustyötä, päättää aikakautisen julkaisun, verkkojulkaisun tai ohjelman sisällöstä sekä muusta lain määräämästä. Hänen tulee olla viisitoista vuotta täyttänyt henkilö, joka ei ole konkurssissa ja jonka toimintakelpoisuutta ei ole rajoitettu. Tieto vastaavasta toimittajasta on merkittävä julkaisuun. Laki sallii myös useiden vastaavien toimittajien määräämisen. Tällöin määritellään yleensä kullekin henkilölle oma vastuualue.


title: Vastaava toimittaja

text: "Painovapauslaissa" vuodelta 1919 käytettiin termiä päätoimittaja. Vuoden 2003 Lakiuudistus muutti oleellisesti rikollisesta julkaisutoiminnasta annettavia rangaistuksia: päätoimittajan vastuuta pienennettiin siinä tapauksessa että hän ei ole laiminlyönyt tehtäviään, ja hänen alaisuudessaan työskentelevien vastuu lisääntyi.


title: Vastaava toimittaja

text: Tapauksissa, jossa vastaavan toimittajan laiminlyönti johtaa virheellisen tiedon julkaisemiseen, voidaan tämä tuomita päätoimittajarikkomuksesta sakkoon. Vastaavan toimittajan ei tarvitse olla päätoimittaja vaan hän voi olla myös keskijohtoon kuuluva tai rivitoimittaja.


title: Angela Ruggiero

text: Angela Ruggiero (s. 3. tammikuuta 1980) on yhdysvaltalainen jääkiekkoilija. Hän syntyi Panorama Cityssä Kaliforniassa ja hän on pelipaikaltaan puolustaja.


title: Angela Ruggiero

text: Ruggiero on voittanut neljä olympiamitalia; kultaa 1998 Naganossa, hopeaa 2002 Salt Lake Cityssä ja 2010 Vancouverissa sekä pronssia 2006 Torinossa.